Drys & Drus, moda baino, bizi estilo bat\n16 urria, 2017 Gazteak 4297\nDrys & Drus edo Adria eta Sandra, gauza bera da. Txikitako ezizenak dituzte bi gazte horiek, Drys eta Drus. Eta orain, ezizen horiek arropa marka bilakatu dute. Beraiek sortutako diseinuak saltzen dituzten denda ireki berri dute, Ordiziako Etxezarreta kalean, Herri Antzokiaren ondoan.\n2015. urteko azaroan sortu zuten Sandra Barrero (Beasain, 1991) eta Adria Acebesek (Granollers, 1990) Drys & Drus marka. Bartzelonan ezagutu zuten elkar eta bikote dira. Euskal Herrira etorri aurretik, Malagan saiatu ziren. Han aukera ugari izango zutela esan zieten, baina erdibidean gelditu zen ametsa. «Salmentak ez ziren uste bezala joan, baina Andaluzia aldean bizitako guztiak, ikasteko asko balio» izan ziela argitu dute. «Baliabide oso gutxirekin bizitzeak asko erakusten du».\nDena hain azkar egiten den gizarte honetan, batzuek gauzak polikiago egitea aldarrikatzen dute, eta pentsamolde hortakoak dira Barrero eta Acebes. «Urtaro guztietan jantzi ditzakegun arropa eta osagarriak» eskaintzen dituzte denda berrian.\nMaterialei dagokionez, «ingurumena errepetatzen duten materialekin egindako arropak eta osagarriak» saltzen dituzte. Horiek lortzeko bidea erraza ez dela izan ere adierazi dut. Hasi berriak dira eta «momentuz inbertsioa txikia denez, zailtasun ugarirekin topo» egin dute. Baina egiten duten horretan sinisten dutela erakutsi dute eta beren ametsa egi bihurtzeko ateak ere ireki dizkie horrek.\nDrys & Drus, modaren munduan hain zabalduta dagoen «ekoizpen masiboaren kontra» eta ekoizpen modu horrek «eskaini ohi dituen lan baldintza txarrak saihesteko saiakera» dela argi utzi dute bi gazte hauek. «Modu justu batean lan egin» nahi dute zentzu guztietan. Materialek ekologikoak edo iraunkorrak izan behar dute. Modak beti izan ditu ziklo azkarrak, eta horren aurka egiten dute. «Diseinuak arimarekin egitea da kontua» bi gaz-\nteentzat, eta ez «moda normalaren arauei jarraitzea». Slow fashion-a da haien eredua.\nArte Ederretan lizentziatua da Sandra Barrero eta «artea modan integratzen» du. Berak sortutako marrazkiak dira, berarentzat «esanahi bat dutenak eta beste jende asko ere haiekin identifikatuta sentitzea» bilatzen du. Oraingoz, hainbat motatako kamisetatan, jer-tseetan, poltsoetan, motxilatan eta osagarritan jartzen ditu bere diseinuak. Pixkanaka, hala ere, eskaintza handitzen saiatu nahi dute.\n« Keinuz keinu, izanez\n«Momentuz sei familia animatu dira kontsumo taldera, eta horrela hasi gara» »


Dario Urzay Ibarra: "Artea bazterreko zerbait balitz bezala ikusten da oraindik ere" - Euskonews\nDario Urzay Ibarra\nArtista "Artea bazterreko zerbait balitz bezala ikusten da oraindik ere" Estibalitz Ezkerra\nTraducción al español Txirrinak bosgarren aldiz jo duenean hartu digu Dario Urzayek telefonoa. Ahots atsegin eta lasaiarekin, deiari lehenago ez erantzuteagatik barkamena eskatu digu lehenik eta behin; antza, telefonoa ordenagailua daukan lekutik urruti samar gelditzen zaio, eta ezin izan du lehenago hartu. Bere etxean hitzartu gara, elkarrizketa egiteko. Eta alboan katu gris ikusgarri bat daukala zabaldu dizkigu bere bizilekuko ateak. Nola ikusten du Dario Urzayek bere burua? Ez da erraza horri erantzutea. Gainera, nahiago nuke erantzun gabe utzi, ez baitzait definizioak ematea gustatzen, beti muga batzuk ezartzen dituztelako. Eta ez hori bakarrik: sailkapen baten barruan egotea baino, gehiago gustatzen zait muga-mugan ibiltzea. Mugek lerro bereizle edo ebakidura bat markatzen dute, eta niri hain juxtu alderantzizkoa egitea gustatzen zait, mugak zabaltzea, lerro bereizleetan kokatzea. Lerroaren zein aldetan nagoen aztertzeak ez nau hainbeste arduratzen. Arte Ederren Fakultatean, besteak beste Txomin Badiola eta Juan Luis Moraza izan zenituen ikaskide. Belaunaldi emankor bateko seme zaitugu. Bai. Badiola, Moraza, Lazkano eta Inés Medina, esaterako, ikasturte berdinean ibili ginen. Hala eta guztiz ere, Txomin Badiolak eta biok, berez, urte bete lehenago hasi behar genuen Fakultatean. Jende gutxik jakingo du hau, baina kontua da ez berak eta ez nik, ez genuela bertan sartu ahal izateko egin beharreko azterketa gainditu, eta, horregatik, urte bete beranduagora arte, ezin izan genuen Arte Ederren Fakultatean sartu. Kasualitate hutsa izan zen guztia. Kasualitatea izan edo ez, ordurako zenbait pertsona hasiak ziren zuen belaunaldiak Euskal Eskolaren lekukoa hartuko zuela esaten. Bitxikeria bat kontatuko dizut. 80ko hamarkadaren inguruan, Jorge Oteiza Arte Ederren Fakultatera joan zen, zuzendariarekin biltzera, eta ikasle batzuei ikustaldi horren lekuko izan zitezela eskatu zien. Kasualitatez, Txomin Badiola eta biok patioan geunden memento horretan, eta hain zuzen ere gu aukeratu gintuzten lekuko izateko. Beste kontuetara etorriz, Euskal Eskolaren oinordeko naturalak garen edo ez, historialariek ikusi beharko dute. Nik ez dut uste inoren oinordeko naizenik. Beharbada, kanpora ateratzen hasi ginen lehenengoetarikoak izateagatik esaten digute hori, gure belaunaldia izan zelako atzerrira joaten hasi zen lehena. Dena den, ez dugu ahaztu behar gure belaunaldikoen artean badirela oso gauza onak egiten dituzten arren, kanpoan oihartzunik ez daukatenak ere. Nolanahi ere, Euskal Eskolaren ikusmoldeak -horrela dei badiezaiokegu, behintzat- hortxe jarraitzen du. Euskal Eskola zerk osatzen duen zehazteko orduan, hemen batez ere ikuspegi formalari heldu zaio. Nik uste dut jende gehienak eskulturarekin lotzen zuela. Baina, gaur egun, diziplinen arteko bereizketa ez da garai batean bezain garbia, zeren eta lehen, Euskal Eskolaz mintzatzea, euskal eskulturari buruz hitz egitearen parekoa zen. Chillida eta Oteizaren eragina jaso zuen eskultura mota batekin lotzen zen. Baina, pixkanaka, materialak beste modu batera erabiltzen zituen jendea hasi zen agertzen, atzerrian ere ospetsu bihurtzen hasi zena. Baina hortik Euskal Eskola berriaz hitz egitera... Hemen, Euskal Herrian, artistak egon badaude, baina ezin ditugu eskola jakin batean bildu. Eskola bakoitzak estilo bat izaten du, eta estiloaren kontua modernitatearekin sortu zen, nahiz eta, XXI. mendean, estiloarekin baino gehiago, eskolak kodeekin dauden lotuta. Estiloek mugatu egiten dute, eta kodeek, aldiz, gainditu egiten dituzte mugak horiek. Horrela etorri da hibridazioa. Nik esango nuke gaur egun gauzen esentzia hibridotasuna bera dela. Oso zaila da gauzen purutasuna aurkitzea. Gauzak nahastu egiten dira. Zeure kasuan, derrigorrezkoa iruditzen al zitzaizun kanpora ateratzea? Beharrak baino gehiago, inguruabarrek bultzatu ninduten atzerrira joatera. Madrilen antolatu nuen erakusketa batean, emakume bat hurbildu zitzaidan, Londresen fundazio bat sortzeko asmoa zeukala esanez, eta hara joateko gonbidatu ninduen. Bi aldiz pentsatu gabe, Fakultatea utzi eta hara joan nintzen. Hori izan zen atzerrira joan nintzen lehen aldia. Bost urte neramatzan eskolak ematen, eta aro berri bat zabaltzeko gogoa neukan. Lehendabizi Londresa, eta gero New Yorkera. Aldi hartan arnasa hartzeko premia neukan, eta atzerrira joateak on egin zidan. Londresera joan nintzenean oso argi neukan urtebeterako nindoala, ez nuen bertan jarraitzeko aukera planteatu ere egin, Londres bera ez zitzaidalako batere gustatzen. Handik, Eusko Jaurlaritzaren beka bati esker, New Yorkera joan nintzen, urtebeterako, baina denbora gehiago egotea erabaki nuen, eta, azkenerako, zortzi urte eman nituen han. New Yorken igarotako denbora erabakigarria izan da nire bizitzan. New Yorkeko egonaldiari dagokionez, bi garai edo epe bereiz ditzakegu. Lehendabizikoa amaitutakoan, sorterrira itzuli zinen; Guggenheim Museoa eraikitzeko lanak hasi berriak zirenean, hain zuzen ere. Bai, bitxia izan zen. New Yorken, Soho auzoan zegoen Guggenheim Museoaren aldamenean bizi nintzen. Etxetik hiru minutura neukan. Horregatik, sekulako sorpresa hartu nuen aitak Bilbon beste Guggenheim Museo bat zabalduko zutela esan zidanean. Sohokoa ikusita, ez zitzaidan batere aproposa iruditzen Bilbon beste bat zabaltzea. New Yorketik itzuli nintzenean ikusi nituen Bilboko obrak lehen aldiz, eta aurrera nola egiten zuten ikustera hurbiltzen nintzen. Museoa zabaltzear zegoenean, obra bat presta nezala eskatu zidaten, eta, lan hori prestatzeko, Museoaren sorrera prozesua hartu nuen kontuan. Beraz, Guggenheimerako obra egitea, neurri batean, Museoko lanak bukatutzat emateko modu bat izan zen, zeren eta, niretzat, Guggenheim Museoa eraikitzeko lanak nire obra prestatu nuenean amaitu ziren. Gero New Yorkera itzuli nintzen, beste bi urterako. Orain bertan, zein arotan zaudela esango zenuke? Bi hilabete daramatzat Madrileko Distrito 4 Galeriak argitaratuko didan liburu bat prestatzeko lanetan: biografia osatzen, datuak biltzen, irudiak sailkatzen, azken urteotako lanak eskaneatzen, eta abar. Eta testu bat ere idatzi dut, zeren eta liburuaren egileetako bat, José Jiménez (Estetikan katedraduna Madrilen), nik idazten nituen testuei buruzko kronikak egiten aritzen da, eta gomendatu dit liburuan testu horietako batzuk oso-osorik sartzea. Beraz, orain arte idatzi ditudan gauza guztiak biltzen aritu naiz. Azkenean, erabaki dut Zarauzko Photomuseum-ean egin nuen erakusketako katalogorako idatzi nuen testu bat, eta han-hemenka barreiatuta neuzkan beste batzuk sartzea; guztira, hamabi bat orrialde. Hala eta guztiz ere, argitaratuko duguna ez da erakusketetarako katalogo bat izango, baizik eta liburu bat. z dira gauza bera: katalogoak epe jakin baterako eta garai zehatz baten inguruan prestatzen dira, eta liburuek, aldiz, autonomia handiagoa izaten dute. Horretan nabil azkenaldian, buru-belarri liburua prestatzen. Aspaldian ez naiz estudiora joan; honezkero izango dira bi hilabete-edo, baina burua liburuaren kontu honetan daukadanez, ez nintzateke beste ezertan kontzentratzeko gauza izango. Ondo al daramazu zeure biografia prestatu beharra? Alegia, zer sentitzen duzu orain arte egindako bideari begiratzean? Biografia osatzeko orduan, Xabier Saenz de Gorbea aritu zitzaidan oroitzapen txukuntzen laguntzen. Eta, zeinen gauza bitxia, nik dagoeneko ahaztuta neuzkan pasadizo asko gogoratzen zituen. Etengabe alde batetik bestera erakusketak prestatzen ibiltzen zarenean, hain zaude murgilduta antolaketa kontuetan, ez duzula egindako bideari begirada bat botatzeko eta zehazki non zauden ikusteko astirik ere izaten. Horregatik, ona da noizean behin ideiak txukuntzeko tarte bat hartzea eta zure burua nonbait kokatzea. Iragana eta oraina zeinen lotuta dauden konturatzen zara. Gauza batzuk aldatu egin dira, baina, funtsean, lehenago ziren gauza bera izaten jarraitzen dute. Bilakaera piktoriko horretan, zein da zure jomuga? Zer bilatzen duzu? Ez dakit. Aro berri batean sartzen naizen bakoitzean, hutsetik hasten naiz. Madrilen egin nuen azken erakusketan, proiekzioa eta bideoa ere sartu nituen, obra piktorikoaren barne baleude bezala. Eta argazkilaritzan ere gauzatxo batzuk egiten ari naiz. Nik uste dut hortik joko dudala. Ideia eta asmo batzuk bururatu zaizkit, baina oraingoz nahiago dut horiei buruz besterik ez esan. Aurrean zapi zuri bat izaten dudanean bezala sentitzen naiz: nondik hasi ez dakidala. Gauzak beren kabuz etortzen dira. Machadok esaten zuen bidea ibili ahala egiten dugula ("se hace camino al andar”). Nik badakit zein den orain arte egin dudan bidea, ezagutzen dut; atzera begiratu besterik ez dut egin behar. Baina, aurrera begira, ez zaizu biderik agertzen; bidea zuk egin behar duzu. Aukera ezberdin batzuk sortzen zaizkizu, alde batera edo bestera joateko, eta aukera hori zuk egin behar duzu. Niri, behintzat, ez zait gustatzen bidea egina egotea. Bidea, ibili ahala egin behar dugu. Argazkigintza, bideoa... Ez zara pinturara mugatzen. Ez. Niretzat, argazkigintza eta pintura oso lotuta daude. Gure Artea sarien bigarren edizioa iragartzen zuen koadroan, erdialdean, argazki batzuk agertzen ziren, perspektiba guztiak jasotzen zituztenak. Koadro horren izenburua, "Pintorea eta modeloa" zen. Ez nuke esango koadroa hibridoa zenik, baina argi dagoena da pintura eta argazkigintza oso lotuta zeudela. Eta lotura hori mantendu egin da denboran zehar. Mantendu bakarrik ez; handitu ere egin da; hainbeste, ezen gaur egun erabat lotuta daudela. Batzuetan jendeari zalantzak sortzen zaizkio, aurrean daukatena pintura edo argazkigintza ote den. Zer axola du bat ala bestea izan? Eta bideoari, berriz, zenbateko garrantzia ematen diozu zure obran? Rekalde aretoan antolatu zuten erakusketa kolektibo batean, artista bat ezagutu nuen, emakume bat, lehendabizi pintorea izan zena eta gero bideoarekin lanean hasi zena, eta esan zidan nire obrak zerikusi handia zeukala bideoarekin. Segur aski bera izan zen bideoaren munduan sartzera bultzatu ninduena. Niri beti gustatu izan zait bideoa, baina ez nion zentzu handiegirik hartzen. Eta, egun batean, bat-batean, bideoarekin zerbait egiteko beharra sentitu nuen. Estudioan argazki batzuk egitea bururatu zitzaidan, eta, gero, bideo saio bat egitea. Orain bertan liburuari emana nagoenez, ez dut pintatzeko beharrik sentitzen, baina bideoarekin egiteko hainbat ideia bururatu zaizkit. Gure Artea sariak aipatu dituzu. Zure iritzian, behar bezainbeste laguntza jasotzen al dute artistek? Laguntzak inoiz ez dira nahikoak izaten, ezta arlo batean ere. Dena den, gogoratzen dut New Yorken sekulako inbidia sentitzen zutela hemen ematen zizkiguten beka eta sari piloak ikusita. Han laguntzak beste mota batekoak izaten dira. Hemen laguntza indibidualagoak jasotzen ditugu, eta, gainera Arteleku eta BilbaoArte bezalako zentroak dauzkagu, sormena bultzatzeko. Hala eta guztiz ere, nire ustez beka gehiago eman beharko lirateke. Bekak sariak baino emankorragoak dira, zeren eta sariak oso puntualak izaten dira, baina bekek, berriz, aurrera egiten laguntzen dizute. Dena den, hemen nahiko modu berezian ulertzen ditugu sariak. Zer esan nahi duzu? Adibide bat jarriko dizut. Lehengo urteko egun batean, telebista ikusten ari nintzela, bat-batean, Vitoria/Gasteizen banatu zituzten sari batzuei buruzko programa bat ematen hasi ziren ETBn, eta ordu bete eskaini zioten sariketa horri, Oscarrak izango balira bezala. Baina, gainera, a zer nolako saio kutrea zen. Zertara zetorren hori? Gure Artea sariek ez al dute programazioko ordu bete ere merezi, halako kutrekeriekin alderatuta? Sutan jarri nintzen. Tamalgarria iruditu zitzaidan. Zertara dator telebistan gisa horretako sari banaketa txatxuak ematea, Gure Artea bezalako sariak dauzkagunean? Ez dezagula ahaztu Labayenek bere egunean sari hauei buruz esandakoa; hau da, Madrilgo Arte Ederren sari nazionalaren parekoak izan beharko luketela guretzat. Bere garaian, saria irabazi zuten artistei domina bat ematea eta guzti proposatu zen. Baina hemen betikoa gertatzen da: asko hitz egiten da, baina gero ez da deus ere egiten. Honekin esan nahi dudana da artea, oraindik ere, bazterreko zerbait balitz bezala ikusten dela, gauza elitista bat balitz bezala, eta, askotan, folklorikoa ere bai. Denei ideia bikaina iruditu zaie Bilbon Guggenheim Museoa zabaltzea, berari esker Bilboren izena mundu guztian egin delako ospetsu. Arte garaikideari buruzko erakusketa batean sekula santan sartuko ez zen jendeari ere aproposa iruditzen zaio Museoa. Baina gustatzen zaiena eraikina da, zeren eta edukiarena beste kontu bat da. Ez daukate arteari buruz ezagutza handiegirik. Guggenheim Museoa, objektu hegalari ezezagun bat bezalakoa da. Ni ere abduzitu egin ninduten, baina aske utzi ninduten. Esaten ari zaren guztiaren adibide garbi bat, erakundeen web orriak ditugu, non museoak turismoaren atalean baitauden txertatuta. Gainera, ikusgarria da zenbateko joera dagoen museo berriak sortzeko. Lehen maila soziala erakusteko modua artelanak erostea zen bezala, gaur egun, dirudienez, maila hori museoak sortzeak edo arteaz arduratzeak ematen du. Politikariak konturatu dira arteari buruz jarduteak estatus jakin bat ematen duela. Baina, zer ikusi du horrek artearekin? Batzuetan, nahiago nuke nire iritziak oihartzun handiagoa balu. Gustatzen ez zaizkidan gauzei buruz idatzi nahiko nuke. Baina gauza batzuk maltzurkeriaz interpretatzen dira, eta horrek atzera botatzen nau. Pozik idatziko nukeen zer edo zer ETBn eman zuten ergelkeriaren inguruan, zeren eta herri honetan gauza interesgarriak egiten dituen jende asko dago, eta ez zaie ordu bat bera ere eskaintzen. Egoera, zure ustez, hobera ala okerrera doa? Ez dakit hobera edo okerrera, baina behintzat aldatzen ari da. Gauzek gutxieneko koherentzia bat izatea gustatuko litzaidake, baina, batzuetan, politikariek hartzen dituzten erabakiak ikusita, ez dut koherentzia horren zantzurik txikiena ere aurkitzen. Jendea lanpostu batetik bestera aldatzen dute, bakoitzak duen prestakuntzari edo aurrez finkatuta dagoen programari begiratu ere egin gabe. Ez ditut jokabide horiek oso ondo ulertzen. Zer lortu nahi dugu? Nora iritsi nahi dugu horrela? Zenbaitetan nire buruari galdetzen diot zer demontre egiten duten pertsona batzuek postu jakin batzuetan. Behin Radio Euskadin solasaldi batean parte hartu nuenekoa datorkit gogora. Nirekin batera, beste bi gonbidatu zeuden: Eusko Jaurlaritzako ordezkari bat, eta Xabier Saenz de Gorbea. Chillida-Lekuren inaugurazioari buruz hitz egiteko bildu gintuzten. Eta kazetariak, aurkeztu ninduenean, esan zuen egunen batean, beharbada, Guggenheim Museoan izango nuela nire obra. Eta Eusko Jaurlaritzako ordezkariak gauza bera esaten zuen. Ez zekiten hain zuzen ere ni neu nintzenik Guggenheim Museoan bere obra erakusgai jarri zuen lehen euskal artistetako bat. Eta, hori, kontuan hartuz Museo horretan obrak dauzkaten artisten kopuruak ez duela ematen ezta saskibaloiko talde bat sortzeko ere. Sekulako errieta egin nien. Hainbestekoa, ezen solasaldia amaitutakoan, ez zutela mahai-ingurua izan genuenik ere aipatu. Hori da hemen gertatzen dena. Non dago jendea, eta zergatik dago dagoen lekuan? Tamalez, ezjakintasuna oso zabalduta dago gaur egun. Herri honetan, dena dago politizatuta. Eta, askotan, gauzekiko interesa baldintzatuta egoten da, bere bitartez beste zerbait lortzeko. Nolanahi ere, baikorra zarela esango al zenuke? Bai, oso. Zorionez, nire lanak mundu osoan zehar daude zabalduta. Beti sortzen dira egitasmo berriak. Aurten, esate baterako, Norvegian egin dut erakusketa bat. Sekulako poza ematen dit atzerrira joan eta Espainiako zein artista ezagutzen dituzten galdetzean nire izena aipatzen dutenean, Osloko galeria batzuetan gertatu zaidan bezala. Azoka eta erakusketa askotan izan naizenez, ulertzekoa da baten batek nire lanen bat ikusi izatea. Zorionez, ez nagoenez inoren menpe, eta ez daukadanez postu jakin bat lortzeko irrikarik, oso pozik eta lasai aritzen naiz lanean. Nire helburua ahalik eta jende gehienarengana iristea da; eskandinaviar edo amerikar batek, nire obra ikustean, interesa sentitzea; mugak gainditzea, baina ez muga geografikoak, baizik eta kulturalak. Ez da gauza erraza. Dario Urzay Ibarra\nDario Urzay Bilbon jaio zen, 1958an. Arte Ederren ikasketak egin zituen, Euskal Herriko Unibertsitatean. 1979an, Bilboko bi urtez behingo IV. Pintura Erakusketan parte hartu zuen, eta baita "Bizkaiko pintura gaur" erakusketa ibiltarian ere. Urtebete beranduago, honako erakusketa kolektiboetan hartu zuen parte: "Sei pintore", Bilboko Arteta Galerian; "Minimalismo y nueva figuración", Bilbon eta Vitoria/Gasteizen; Pintura eta Eskulturaren Bienal plastikoan, Vitoria/Gasteizen; Nikaraguako Museo Nazionalari dohaintzan emandako obren erakusketan, Bilbon, eta "Mail Art" Erakusketan, Metronom Aretoan, Bartzelonan. 1981ean, Eusko Jaurlaritzaren beka bati esker, bere lanak Bilboko Arteder 81ean eta Parisko Etienne de Caussant Galerian jarri zituen erakusgai. Urte horretan bertan, Madrilgo Kultura Ministerioak arte plastikoak ikertu eta sustatzeko laguntza bat eman zion. 1982an, honako erakusketa kolektibo hauetan hartu zuen parte: «La caja en el arte», Windsor Galerian, Bilbon; «La Naturaleza en el arte», Windsor Galerian, Bilbon; Arteder 82, Bilbon; «Ocho pintores vascos», Bilboko Aurrezki Kutxaren Kultura Aretoan; «Entre el realismo y la figuración en el País Vasco 1970-1982» Erakusketan, Madrilgo Udal Museoan. Lehen saria jaso zuen Vitoria/Gasteizko Pintura eta Eskulturaren Bienal Plastikoan, eta akzesit bat Bilboko Gure Artea lehiaketan. 1983an, Bilboko Artederren, Pontevedrako Bienalean, eta Bartzelonan antolatutako «Once artistas en torno a la realidad» erakusketan hartu zuen parte. Urte horretan bertan, Gure Artea lehiaketako lehen saria irabazi zuen. 1984an, Oviedoko Bienalean hartu zuen parte, eta Parisen erakusketa bat antolatu zuen, eta urte bete geroago, 1985ean, New Yorken, Salamancan, Donostian, Iruñean, Bartzelonan eta Coruñan, eta 1986an Bartzelonan eta Donostian. 1987an Madrilen eta Iruñean jarri zuen bere obra erakusgai, 1988an Londresen, eta, ondoren, Iberoamerika zeharkatu zuen, «Pintura española de los 80» erakusketa ibiltariarekin. 1994an New Yorken jarri zen bizitzen, eta urte horretan Bilbon aurkeztu zuen bere obra; 1995ean Donostiako DV galerian; 1996an Bilboko Windsor aretoan; 1997an Vitoria/Gasteizen, eta 1998an Donostian. Urzayen obrak Bilboko zein Vitoria/Gasteizko Arte Ederren Museoan, Durangoko Arte eta Historiaren Museoan, Bilboko Guggenheim Museoan, Arabako hiriburuko udaletxean, Gipuzkoako Foru Aldundian eta hainbat bilduma pribatu espainiar zein amerikarretan daude ikusgai. Menu ELKARRIZKETA Inicio > EM 252 > Elkarrizketa -->\nBADIOLA MAZARIEGO, Txomin CHILLIDA JUANTEGUI, Eduardo MORAZA, Juan Luis OTEIZA EMBIL, Jorge SÁENZ DE GORBEA, Xabier URZAY IBARRA, Darío


Eskerrik asko, Mr. Zorn | Kultura | Berria\nJohn Zornek Donostiako Jazzaldiaren saria jaso zuen, herenegun, Miguel Martin zuzendariaren eskutik. JUAN HERRERO / EFE Tamaina handiagoan ikusi\nJohn Zorn: 'Bagatelles Marathon' I eta II\nLekua: Kursaal auditoriuma. Egunak: uztailaren 27a eta 28a.\nHarrotasunez, pittin bat hunkituta eta merezimendu osoz jaso zuen John Zornek Donostiako Jazzaldiaren saria, Bagatelles Marathon ekitaldiaren igandeko saioa hasi aurretik. Baina une horretan, eta bere ibilbide osoan egin duen moduan, bere kolaboratzaile eta lagunak ez zituen alde batera utzi eskerrak emateko garaian. «Musika jendearen arteko komunikazioan eta elkarlanean oinarritzen da. Sari hau nirekin lan egin duten artista guztiei ere badagokie. Batak bestearen beharra dugu bizitzeko». Hala baita, eta agian inoiz baino garbiago, bi saio luzeetan banatuta aurkeztu zigun Bagatelles proiektu eder honetan. Zornek idatzitako konposizioen (edo hobeto esanda, musika inprobisatzeko estrategien) interpretaziorako 22 artistaren arteko 14 konbinazio pasatu baitziren Kursaaleko agertokitik.\nZorn bera izan zen, saxoari putz eginez, ekitaldiari hasiera eman ziona, Masada laukotearekin batera; eta berak eman zion bukaera ere, Marc Ribot, Trevor Dunn eta Kenny Grohowskiren saioaren zuzendari gisa amaitzeko agindua eman zuenean. Berak aurkeztu zuen saio bakoitza, eta, eskaintzaren zabaltasuna eta aniztasuna izugarria izan arren, bere inspirazioa eta aztarna pertsonal nahasezina sumatu ahal izan genuen une oro. Edozeinek jota ere, bere musikak arrisku sentsazio deseroso eta aldi berean guztiz liluragarria eragiten du beti. Izugarrizko zorroztasunez eraikitako egitura konplexu bat dirudi, artisten erabaki, keinu, ufada edo kolpe bakar baten ondorioz erabateko forma berri batera mutatzeko gai, erronka berriak planteatuz eta musikariak bere onena ematera behartuz aldi oro. Edo hori irudikatzen dut nik behintzat neure buruan, Zornekin elkarlanean aritzen direnean artista guztiek erakusten duten maila gorena ikusirik.\nBagatelles Marathon ez da salbuespena izan, eta Donostian eman zituen bi saioetan adibide oso ederrak utzi zizkigun berriz ere. Maila tekniko horren altua izan zuten saioen artean bata edo bestea gailentzean, eragin handia dute norberaren gustu eta joera pertsonalek eta unean uneko baldintzek. Masadaren jazz dotoretik hasita, Triggerren hardcore basatira, edo Gyan Riley eta Julian Lageren gitarra akustiko delikatu zoragarrietara, eta Brian Marsellaren pianoren uhar sonoro geldiezinera, denek eman zizkiguten gozamenerako aukera franko. Baina nire ikuspegitik, Sylvie Courvoisierrek pianoz eta Mark Feldmanek biolinez, hain modu txundigarrian uztartu zituzten teknika, soinu bitxien sorrera, eta musikaren diskurtsoa eta dinamika, edozein jazzalditan ikusi dudan unerik handienen artean jarriko nukeela, baita Mary Halvorsonen gitarra ahalguztidunaren ekarpen bakoitza ere.\nHalere, azken saioan, Zorn zuzendari moduan musikariei etengabe desafio eginez, zirikatzaile, gozatuz eta gozaraziz ikusteak ez du parekorik. Punkaren eta hardcorearen freskotasun eta intentsitatez eta jazz abangoardiaren zorroztasunez eta abenturarako grinez 80ko eta 90eko hamarkadetan New Yorkeko Knitting Factorytik historia aldatuko zuen musika handi horren sormen unera eraman gintuen berriz ere. Eskerrik asko, Mr. Zorn.


Metiltrienolona hautsa (965-93-5) Fabrikatzaileak eta hornitzaileak - Fabrika\nMethyltrienolone hautsa giharren aurkako esteroide hoberenetako bat da. Modan trenbolona muskuluen goiko produktuak dira. Inoiz ekoiztu den ahozko estabolizorik indartsuenetako bat da Metribolona.\nMethyltrienolone hautsa (965-93-5) bideoa\nMethyltrienolone powder hautsa (965-93-5) Deskribapena\nMethyltrienolone-ko hauts gordinak aho aktibo anabolikoen androgenoa da. Nandrolona (17-nortestosterona) deribatu 19α-alkilatutakoa da. Ez da botika preskripzio gisa eta dieta osagarri gisa saltzen da, ondoriozko albo-efektu androgenoak eta gibeleko toxikotasuna direla eta. Hala ere, ikerketa biokimikorako in vitro jarduera biologikoaren erreferentzia gisa erabiltzen da. Androgenoaren hartzaileari lotura handia izan dezake eta prostatako eta prostatako tumoreetan aingurogenoa duen hartzailearen afinitate gisa erabil daiteke.\nIkerketak erakutsi dute elikagai anabolikoekin ahozko elikagaiak hartzeak biodisponibilitatea gutxitu dezake. Hormona steroiden gantz-disolbagarriak izateak eragiten du, eta horri esker droga batzuek ez dute dibertsifikatutako dieta gantzak desegin, eta horrek traktu gastrointestinala xurgatzen du. Erabilera maximoa lortzeko, Raw Methyltrienolone hautsa urdaila hutsarekin hartu behar da.\nMethyltrienolone powder hautsa (965-93-5) Specifications\nproduktuaren izena Methyltrienolone raw hautsa\nIzena kimikoa METRIBOLONE; Methyltrienone; 17A-METHYL-TRENBOLONE; Metribolona; Methyltrenbolone (Metribolone)\nMarka Name Methyltrienolone raw hautsa\nDroga sailkapena Esteroideak, bitartekoak eta produktu kimikoak, farmazia, trenbolona serieak\nCAS Zenbakia 965 93--5\nMolecular Wzortzi 284.39\nUrtze Point 170 °\nirakite Point 485.9 ± 45.0 ° C eta 760 mmHg-an\nkolorea horia argia horia\nMethyltrienolone raw hautsa Application ikerketa biokimikoetarako in vitro jarduera biologikoaren erreferentzia gisa erabiltzen da. Biziki itxi dezake androgenoaren hartzailea eta prostatako prostatako prostatako androgenoaren hartzaileen afinitate etiketa bezala erabil daiteke.\nZer da Raw Methyltrienolone hautsa (965-93-5)?\nInoiz ekoiztu diren ahozko esteroideak anabolikoen artean indartsuena da methyltrienolone. Agente honek trenbolona (trienolona) eratorria da, c-17 alfa alkilatua izan da ahozko administrazioa ahalbidetzeko. Aldaketa honek lehengusu ez methylated baino nabarmen indartsuagoa steroid bat sortu du. Bere potentzia neurtu da 120-300 aldiz metiltestosterona baino handiagoa den aldiz, eta anabolikoen eta androgenoaren efektuen arteko bereizketa handiagoa du. eguneko 535-536 miligramoa bezain txikia da anabolikoen eragin handia nabarituko duena. Hala ere, bere potentzia toxikotasun erlatiboarekin bat dator, baina erabilera modernoa laborategiko ikerketan soilik mugatu du.\nMethyltrienolone hautsa (965-93-5) funtzionatzen du\nEtiloestrenolona, urdaileko azidoek metabolizatuta egon ondoren, androgenoen hartzaileengana iritsi da eta haiekin lotzen du biziki. Anabolikoen efektuak sortzeaz arduratzen diren sexu-hormona gizonezkoak dira nagusiki. Kontuan izan hormona horien eragin horiek sortzen laguntzen duten tresna nagusia androgen hartzaileak direla. Muskulu masa eta indarra handitzen duten zenbait gene estimulatzen dituzte.\nTestosterona (androgeno askoren artean) zure gorputzaren hazkundea eta konponketa arduraduna den hormona da. Androgenoaren hartzaileek ziurtatzen dute gorputza modu egokian erantzuten duela sekretutako hormona horri. Testosterona errezeptore horiekin lotzen du eta hezur muskularra duten zeluletara iristen da.\nMetiltirolonia, androgenoen hartzaileekiko lotura handiarekin, testosteronaren ondorioak ezartzen laguntzen du, muskulu-masaren eta indarraren irabaziak errazten baititu.\nMethyltrienolone powder hautsa (965-93-5) dosia\nAdituen gomendatzen dira anabolic steroid honen dosi txikiagoak hartzeko. 0.5mg eta 2mg arteko bitarteko eraginkorrena jotzen da. Dosia 3-4 zatitan banatu behar da, entrenamendu bat baino lehen 1.5 ordu inguruko dosi bat hartuz. Aurretik aipatu dugun moduan, methyltrienolone droga sendoa da eta horren gainean gehiegizko dosifikazioa zure osasunari kalte larriak eragin ditzake. Hori dela eta, mantendu zure dosi baxua eta zure ziklo laburra. Metiltrietolonaren iraupen estandarra 6-8 aste da. Hala ere, hasiberrientzako, gomendagarria da zikloaren iraupena laburragoa mantentzea, hau da, 4 aste edo are gutxiago.\nIkerketek agerian uzten dute metiltrenolona elikagaiekin hartzea biodisponibilidad murriztu dezakeela, hau da, zure gorputzean mantenugaien xurgapena murriztu dezake. Biodisponibilidad murriztua eragin zezakeen dieta gantz undigested ondoren steroid honen ondorioak anabolikoen oztopatzen litzateke. Horregatik, onura maximoa lortzeko, urdaila hutsarekin hartzea gomendatzen dizugu.\nMetildiroloniaren hauts gordinak (965-93-5) erabilerak\nMetiltrenolona da anabolic esteroideak indartsuagoak dituzten aberastasunetako bat. Hona hemen droga hau erabiliz bizikletaz ibiliko zarenean izango dituzun onura nagusien zerrenda:\n(1) Ez du aromatizatzen. Horrek esan nahi du ez duela estrogenoa bihurtzen. Kontuan izan hemen estrogenoa bularra garatzen duen hormona dela eta emakumezkoen hilekoaren eta ugalketa zikloaren erregulazioa. Horregatik, estrogenoa bihurtzen duten hormonak ginecomastiara eraman ditzakete, hau da, gizonezkoetan handitu bularrak. Gainera, gorputzean estrogeno maila altuak bihotzeko gaixotasunak eta prostatako minbizia sor ditzake. Baina ez duzu kezkatu behar, medikuntza honekin bizikletaz arretaz ateratzen zaren heinean, estrogenoa bihurtzen ez baita.\n(2) Estrogenoa bihurtzen ez denez, erabiltzailearen gorputza uraren atxikipenetatik babesten du, nahi ez dituzun urak kentzen dituelarik. Hori dela eta, dieta batean edo lehiaketetarako prestatzerakoan erabil dezakezu.\n(3) Muskuluaren gogortasuna nabarmen handitzen du. Hau da, esteroide anaboliko guztiek ez dute zerbait egiteko gai. Esteroide askok muskulu-irabaziak igoera esanguratsua erakusten dute, baina oso gutxi dituzte muskuluen gogortasuna. Metiltirolonia muskuluaren gogortasuna bermatzen duen esteroide hori da zure gorputzaren egitura itxura sendoagoa emanez.\n(4) Indar horri esker, indar handiagoa izango duzu steroid honekin. Zure entrenamendu saioetan lagunduko dizu zure egoera fisikoa eta potentzia handituz. Horrela, entrenamendu luzeagoa eta maizago egin ahal izango duzu.\n(5) Vascularity areagotzen du. Atleta edo bodybuilder izateaz gain, zalantzarik gabe, zainak nabarmenak eta oso ikusgarriak nahi dituzu zure muskuluak definizio gehiago emateko.\n(6) Oso indartsua da eta aldi berean 2-en eta 3 ahozko esteroide sendoekin alderatu daiteke. Beraz, dosi txikitan ere kontsumitzen da, muskuluen masa eta indarra handitzen direlarik.\nErosi Methyltrienolone hautsa Buyaas.com-etik\nfor 1 berrikuspena Methyltrienolone raw hautsa (965-93-5)\nMETHYLTRIENOLONE produktua oso erabilgarria da.


ELAk UPNri gogorarazi dio autogobernua defendatzeko lan erreformaren aurka bozkatu behar duela Kongresuan — ELA Sindikatua\nELAk UPNri gogorarazi dio autogobernua defendatzeko lan erreformaren aurka bozkatu behar duela Kongresuan\nELAk UPNri gogorarazi dio autogobernua defendatzeko lan erreformaren aurka bozkatu behar duela Kongresuan Gobernuak, CEOEk, CCOOk eta UGTk hitzartutako lege-dekretuak Estatuko hitzarmenak lehenesten ditu probintziakoen gainetik, eta horrek lan-baldintzak okertzen ditu Nafarroan https://www.ela.eus/eu/nafarroa/albisteak/elak-upnri-gogorarazi-dio-autogobernua-defendatzeko-lan-erreformaren-aurka-bozkatu-behar-duela-kongresuan https://www.ela.eus/eu/nafarroa/albisteak/elak-upnri-gogorarazi-dio-autogobernua-defendatzeko-lan-erreformaren-aurka-bozkatu-behar-duela-kongresuan/@@download/image/30a-Eusk-DEF.jpg\nGobernuak, CEOEk, CCOOk eta UGTk hitzartutako lege-dekretuak Estatuko hitzarmenak lehenesten ditu probintziakoen gainetik, eta horrek lan-baldintzak okertzen ditu Nafarroan\nELAk UPNri gogorarazi dio Nafarroan autogobernuaren defentsak eskumen propioak defendatzea eskatzen duela, eta horregatik alderdi erregionalistak ezin duela Kongresuan lan-erreforma onartzen lagundu. Zehazki, Sanchezen Gobernuak, CEOEk, CCOOk eta UGTk adostutako testuak Madrilen sinatutako hitzarmenak lehenesten ditu nafarren gainetik, eta horrek autogobernuaren eta foru-autonomiaren defentsa erabat urratzen du.\nNegoziazio kolektiboaren estatalizazioa Zapateroren 2010eko lan-erreformak egin zuen, eta Nafarroako lan-baldintzak zuzenean okertzea ekarri du, Estatuko hitzarmenek Nafarroakoek baino baldintza okerragoak baitituzte. Horren adibide da landare-kontserben sektorea, UGTk eta CCOOk sinatutako estatuko hitzarmenak espresuki debekatzen baitu Nafarroako hitzarmen bat negoziatzea. Era berean, Nafarroako zahar-egoitzetako langileek greba egin zuten urtarrilaren 13an, estatuko hitzarmena aplikatzeari uzteko eta sektoreko lehen hitzarmen nafarra lortzeko. Eta antzeko kasuak daude beste sektore batzuetan ere.\nUPNk Kongresuan lan-erreformari babesa ematen badio, berriro ere agerian geratuko litzateke autogobernuarekin konpromisorik eza eta Nafarroan lan-harremanen esparru propioa errespetatu eta defendatzeari uko egin dituela. Gainera, PSOE, Unidas Podemos, UGT, CCOO eta CEOEren arteko akordioak Rajoyren erreformaren elementu kaltegarrienei eusten die (kaleratzea merkatzea, EEEen kontrol administratiboa ezabatzea, hitzarmenak ez aplikatzea, tramitazioko soldatak kentzea), eta negoziazio kolektiboaren estatalizazioa betikotzen du. Gogoratu behar da 2012an UPNk Rajoyren lan-erreformaren alde bozkatu zuela. Bestalde, UPNk lege-dekretuaren onarpena erraztea baloratzeak gogoeta eragin beharko lieke Podemos bezalako alderdiei edo UGT eta CCOO bezalako sindikatuei lortu duten akordio kaskarrari buruz.\nGauzak horrela, ELAk lege-dekretuaren aurka bozkatzeko eskatu die alderdi politikoei, hori baita Rajoyren eta Zapateroren lan-erreformak indargabetzeko aukerari eusteko aukera bakarra. Azkenik, ELA, LAB, Steilas, ESK, Etxalde eta Hiru sindikatuek deitutako manifestazioan parte hartzeko deia egin die ELAk Nafarroako langileei. Manifestazioa urtarrilaren 30ean, igandea, 12: 00etan abiatuko da, Iruñeko autobus geltoki zaharretik.


Durangoko azokak familientzako antolatutako ekitaldiak, nahieran ikusgai – Guraso.eus\n2020-12-08\tguraso\tIruzkinik ez\nBerezia izan da aurten Durangoko Azoka. Hala ere, 2.300 produktu eta 100 kultura ekitaldi baino gehiago egin dituzte. Horietako asko izan dira etxeko txikienei zuzendutakoak; izan ere, mugikortasunera daude murrizketei aurre egiteko streaming bidez jarraitzeko ikuskizun ugari antolatu dituzte.\nEgin dituzten ipuin kontaketak, liburu aurkezpenak, solasaldiak, jarduerak… Nahieran ikusteko aukera ere badago orain.\nHemen horietako batzuk etxean lasai-lasai ikusteko loturak. Gozatu!\n‘Koralaren distira’ (ipuin kontaketa)\nMaite Marquez ilustratzaileak eta Kris Etxabe idazleak album ilustratua aurkeztu dute. Bertan, kutsadurak, plastikoek eta klima-aldaketak ozeanoetan duten eraginari buruzko hausnarketa sustatzen da.\n‘Lorerik Gorrietan’ (irakurketa ilustratua)\nItziar Otegi, Sandra Garayoa eta Carmen Elvira. Lorerik gorriena ipuin klasiko batetik abiatzen da, oinordetzan jasotzen ditugun beldurrei eta marra gorriei buruz aritzeko. Istorio honetako protagonistak erabaki beharko du etxean geratuko den edo, aitzitik, basoan sartu eta otsoari aurre egingo dion. Beldurra gainditu eta nork bere bidea hartzeko gonbita egiten du ipuin honek.\n‘Itsas hariak’ (antzerkia):\nItzal-antzerkiaren teknika erabiliz sortutakoa da, eta eraikin berean bizi diren bi neskatoren arteko harremana kontatzen du. Koronabirusa dela-eta etxean konfinaturik egon arren, modu berezia sortuko dute elkarrekin komunikatzeko. Lur Euskal Herrikoa da eta Kristel Boliviakoa. Kilimar Xuxurlak-eko Celeste Agüero eta Garazi Basterretxeak eskainitako saioa.\n‘Basolatik berri onik ez’ komikia (aurkezpena).\nXabiroi aldizkarian atalka emandako komikia liburu batean bildu dute Asisko Urmeneta, eta Joseba Larretxea. Orbaitzetako olan burdin gori urtuak izenik gabeko langileak zulatzen ditu, gaitzeko izurriteak soldaduak itoarazten ditu… eta beste hamaika kontu bitxi.\nGaltzaundi, Galtzamotz eta Galtzajario (ipuin kontaketa).\nAntton Kazabon Amigorenak egiten du ipuin saioa. Aitzolek ez du txikia izan nahi, lehenbailehen handitu nahi du. Zergatik ote? Leirek, aldiz, txikia izaten jarraitu nahi du, ez du handitu nahi. Zeren beldur ote da? Eta Oinatz, berriz, beti galtzak arrastaka dituela dabil. Beharbada, axolagabe hutsa delako, edo beste zerbaitengatik? Norbaiten laguntza beharko dute beren kezkak eta beldurrak gainditzeko. Nork lagunduko ote die?\nBartoxeko Olentzero (ipuin kontaketa).\nKantton Kazabon Amigorena. Maddi jada ez da Olentzerorekin izutzen; ez behintzat Bartoxeko Olentzerorekin. 3tik 6 urtera arteko umeentzat.\nLaino Txiki, egizu negar poliki (ipuin kontaketa).\nXabier Etxaniz eta Monika Arratibelek sortutako ipuin kontaketa; 3 eta 6 urte bitarteko haurrei zuzendutakoa.\nXabier Lete Tttiki (ipuin kontaketa).\nAntton Kazabon Amigorena. Aspaldi samar, 1944ko apirilaren 5ean jaio zen Xabier, Oiartzungo Landetxe izeneko etxe handi batean. Behin, oso ttikia zela, amak han aurkitu omen zuen osaba apaizaren liburu handi bat eskuetan zuela, arkatz batekin tirriki-tarraka dena arrastoz betetzen.\n‘Gau beltza’ liburua (aurkezpena).\nJosu Ozaita, Josebe Larratxe eta Garazi Arrula Ruiz. Anari amorratua dago, etxean ez baita giro: Halloween ospatu nahiko luke, baina amak ezetz dio, jai arrotza dela eta ez duela balio onik sustatzen. Bere inguruan giroa txartzen denean, Anarik itsasoa du ihesbide; bertan lortzen du bakea, surfa lagun.\nMila koloreko familiak (aurkezpena).\nAmaia Arrieta margolaria eta Beatriz Yubero idazlea. ‘Bi familia Xaturrentzat’ ipuina + jarduera proposamen bat gaia lantzeko.\nEuripean gozatzeko ezinbesteko liburu tresna.\n‘Amona Tomaxaren abenturak’ (ipuin kontaketa ilustratua).\nIñaki Martiarena Otxotorena Mattin ilustratzailea eta Ixabel Agirresarobe Arzallus ipuin kontalaria.\nLiburu Baby Kluba (ipuin kontaketa)\nElisabeth Etxebesteren eskutik. 0- urteko haurrei zuzendutako ekintza\nMiru, zoriontsu izateko sortu gara (kontzertua)\nMiru ipuin kontalari eta abeslariaren eskutik.\nDuela urtebete sortutako bideo-jokoa. Eider Eibarren eta Josu Cobeloren eskutik.\nIruzkinik ez "Durangoko azokak familientzako antolatutako ekitaldiak, nahieran ikusgai"


Makal beltz - Wikipedia, entziklopedia askea.\n(«Populus nigra» orritik birbideratua)\nEspeziea Populus nigra\nMakal beltza (Populus nigra) Salicaceae familiaren espezie baten izen arrunta da. Haltzarekin eta lizarrarekin batera, erreka bazterretan espezie ugarienetako bat da zuhaitz hau, maiz makal izen hutsez ezagutzen dena. Nahiko hazkunde lasterra azaltzen du baina bere egurra ez da oso kalitate onekoa eta paketatze kutxetan erabiltzen da batik bat.\nHosto-erorkor arbola honek 20 eta 30 metro arteko altuera ere badu eta hegoaldeko, erdialdeko eta mendebaldeko Europatik, erdialdeko eta mendebaldeko Asiatik (erdialdeko Siberiaraino) eta iparraldeko Afrikatik zabalduta dago.\nZuhaitz hosto-erorkor honek 20-30 m-ko altuera gainditzen du askotan. Sustrai-sistema ertz nagusi sakon batean oinarritzen da eta bertatik adarkatzen dira gainontzeko sustrai sekundarioak ere. Enborra oso zuzena izaten dute eta azala grisaxka, zentzu longitudinalean pitzatzen doana, pitzaduren baitan saihets itxurako orban belzkara batzuk azaltzen direlarik (hortik datorkio izena). Kopa zabala du, ez oso trinkoa baina Populus alba edo Populus tremula espezieek baino trinkoagoa eta hauek bezala adar ugariz eratutakoa.\nHostoak eta loreak. Atlas des plantes de France (1891)\nHostoek 2-6 cm-ko pezioloa dute, lateralki konprimitua eta maiz iletsua. Hostoa sortzen denean, linboa ere pubeszentea da baina garatu ahala ileak galduz doa eta hostoa bi aldetatik berdetzen da. Hosto helduek forma aobatu-triangeluarra (makroblastoetakoek) edo aobatu-erronbikoa dute (brakiblastoetakoek), 5-8 cm luze eta 6-8 cm zabal, akuminatuak dira eta ertz zerratua dute. Maiz adarrek kimu begetatibo nabarmenak azaltzen dituzte. Hosto txandakatu sinpleak dituzte eta udazken aldera horitzen dira, neguan eroriz.\nMakala espezie dioikoa da, hau da, lore eme eta arrak ale desberdinetan daude banaturik. Lore ar zein emeak amentu motako infloreszentzietan antolatzen dira, airearen bidezko polinizaziorako moldaturik daudenak. Amentuak, hostoak baino lehenago agertzen dira zintzilik eta lazinia motako ezkata glabro batzuez babesturik daude. Lore arrak sesilak dira, <10 cm luzekoak eta nahiko estuak (5 mm irekitzean). 6-30 estamine dituzte baina normalena 10-20 izatea da. Deigarriak dira estaminetako antera more txiki batzuk.\nAldiz, lore emeak pedunkulatuak dira, motzagoak (8-10 cm ugal-aroan) eta amentuek 30-40 lore izaten dituzte. Lore emeek disko nektarifero lobulatua dute, pedizelo laburrak, obario eseria eta konikoa, bi estigma horixka dituzte eta obulutegiaren tamainako lau lobulu estigmatiko. Makalak, otsaila eta martxoa bitartean loratzen dira.\nFruituak 3-4 kuskuko kapsulak dira, borla itxurakoak, 7-9 cm-koak, elipsoidalak, eta multzoetan agertzen dira adarretatik zintzilik amentu erako egituratan. Amentu fruktiferoek 10-15 cm dituzte. Haziak txikori belarraren (Taraxacum officinale) antzeko itxura hartzen du: kotoi itxurako bilduki zuri batek inguratzen du, ile luzez eraturik dagoena eta haizearen bidez distantzia handiak kolonizatu ditzake. Haziak kolore arrekoak dira. Hazi ekoizpen maximoa udaberrian ematen da eta horren hazi kantitate handiak ekoizten dira, maiz makalen inguru guztia zuriturik ageri dela.\nEuropako hegoalde, erdialde eta ekialde guztian zehar aurki daiteke (Siberiako erdialdean eta Afrikako iparraldean ere). Antzinatik kultibatuta izan dela eta, bere jatorria zein den ondorioztatzea zaila suertatzen da baina uste da Asia mendebalde eta Europa ekialdealaren arteko punturen batean sortuko zela. Makal beltzaren zenbait barietate Eskandinavian eta Hego Ameriketan (Txile eta Argentinan) kultibatuta aurki daitezke.\nMakala, ibai ertzetako komunitateetako partaidea da, baina skotan ikus daiteke ere ibilbide edota errepideen ertzetan landaturik. Itsas mailatik 1800 metroko altitudera agertzen da eta ez da oso zorrotza substratuari dagokionean. Lurzoru oso hezeak behar izaten ditu, bereziki ibai ertzetan agertzen diren lur arin eta sakonak, eta ez ditu batere ondo toleratzen lurzoru gaziak.\nMakala otsaila eta martxoa bitartean loratzen da, hostoak agertu baino lehen. Lehen hostoak martxoan azaltzen agertzen dira, fruituen agerpenarekin batera eta fruituen zabaltzea uda arte luza daiteke.\nAntzinatik erabili izan da makalaren enbor-azala apaingarri modura, baita ehunak tindatu eta zurratzeko ere. Bere zur bigun eta arina, zurgintzan erabiltzen da paperaren zelulosazko pasta sortzeko, zurzuriarekin egiten den moduan. Zenbait eskualdetan makal hostoak animalientzako ohe modura erabiltzen dira oraindik neguan. Hegazti graniboro ugarik hazi kotoitsuak erabiltzen dituzte habiak eratzeko.\nMeso eta mikrofanerofitoek osatutako komunitateetan aurki daiteke, hosto-erorkor zein iraunkorrak, baso edo baso motako formazio xerofilo-higrofiloak eratuz. Arruntak dira Salix generoko espezieak, Populus generoko beste zenbait espezie eta Betula alba espeziea.\nHiru azpiespezie ditu eta badaude beste laugarrena dagoena esaten duten botanikoak:\nPopulus nigra var. afghanica\n↑ Rushforth, K.. (1999). Trees of Britain and Europe. Collins ISBN 0-00-220013-9..\nMakal beltza EuskalNaturan. CC-BY-SA lizentzia\nEspezieak: Populus nigra\nAfrican Plant DB: 129303\nFl. China: 200005688\nUSDA Plants: PONI\nOrriaren azken aldaketa: 19 abendua 2021, 04:46.


Kurutxarik kendu dio agintea Waltariri - GARA\n2012 Janvier 09\nKurutxarik kendu dio agintea Waltariri\nAndde Kurutxarik eman dio amaiera Waltariren aginteari. Kubako pilotaria jaun eta jabe izan da azken urte hauetan eta atzo arte bera zen txapelduna, bai Buruz Burukoan, bai Binakakoan, baita Mastersean zein Superprestigioan ere. Aurten, bat behintzat galdu du aurrelari amerikarrak.\nHala ere, gauza batzuk argitu behar dira. Sakea da Waltariren armarik eraginkorrena. Berak sakatzeko era oso ezberdina dauka, eta sekulako abiadura ematen dio pilotari. Lehiaketa honetan antolatzaileek euskal pilotariak bezala ateratzeko eskatu zioten, eta onartu egin zuen. Beraz, pilota behetik gora astinduz atera du sakea, baina garbi dago ez diola lehen jokaldiari berak duen jokatzeko erarekin bezalako etekinik atera. Hasi aurretik garbi utzi zuen, hemen onartzeak ez duela esan nahi beste lehiaketetan ere onartu behar duenik, eta atzo ikusitakoaren arabera, ez dirudi datorren astean hasiko den Buruz Burukoan horrelakorik onartuko duenik.\nFinala bera dotorea izan zen eta Kurutxariren garaipenari ez zaio inongo aitzakiarik jarri behar. Nafarroa Behereko pilotaria oso ongi aritu zen hasieratik. Bazekien zer egin behar zuen, eta burua hotz edukitzen saiatu eta asmatu egin zuen.\nWaltarik badu gabezia bat, eta horretaz ederki baliatu zen. Kubakoa markagailuan aurretik ez bada eta aldeak ateratzen ez baditu, oso urduri jartzen da, egon ezinean, eta horixe lortu zuen Kurutxarik. Hasieratik aurre hartu zuen, baina kubatarraren erreakzioak ere ez zuen estutu. Waltarik 5-9 ihes egin zuenean, bazirudien partida fite joango zela bere alde, baina Kurutxarik bere lana egiten jarraitu zuen, eta berriro ere harrapatu egin zuen. Oreka azken hamar tantoetan apurtu zen, eta Kurutxariren aldeko joera hartu zuen. Amaieran sekulakoa izan zen Kurutxarik hartu zuen poza, eta berria bera ere ona da pilotarentzat, Waltariri ere irabazterik badagoela erakutsi baitzuen Anddek. Hori bai, orain ikusi beharko da sakearekin Waltarik zer egiten duen.


Nazare Tow Surf Challenge txapelketan aritzeko txartela eskuratu du Axi Muniainek - Zarautz - Zarauzkohitza.eus\nNazare Tow Surf Challenge txapelketan aritzeko txartela eskuratu du Axi Muniainek\nAmaia Urbieta 2021-11-22 10:21\nBaldintza metereologiko egokienak daudenean egingo dute lehia, eta oraindik ez dute data zehatza iragarri. Francisco Porcella italiarrarekin osatuko du taldea Muniainek.\nNazare Tow Surf Challenge olatu handien txapelketa jokatzekotan dira laster, nahiz eta oraindik ez duten data zehatzik iragarri. Bertan lehiatzeko txartela eskuratu du Axi Muniain surflari zarauztarrak, beraz, iaz bezala, Portugalgo uretan izango da laster, aurten Francisco Porcella italiarra taldekide duela.\nOlatuen iragarpenaren arabera erabakiko dute noiz jokatu txapelketa, beraz, 2022ko martxoaren 31 bitartean, "edozein unetan" iragarri dezakete lehia handiaren data. Baldintza metereologikoak egokiak direnean jokatuko dute atoi surf txapelketa.\nAzken uneko ordezkapen bat tarteko, iaz ere txapelketa horretan parte hartzeko aukera eduki zuen surflari zarauztarrak, eta herriko hainbat lagunen babesarekin atera zen uretara. Pozarren itzuli zen bertatik.


4.- artikulua.- Bazkideak bi mailakoak izango dira: aktiboak eta lankideak.\n5.- artikulua.- Euskal Herrian jaiotako euskaldun guztiak eta euren ondorengoak �edozein Herrialdetan jaiotakoak eta 18 urte badituzte � izan daitezke bazkide aktiboak. Batzarretan bazkide aktiboek hitz egiteko eta botoa emateko eskubidea dute.\n6.- artikulua.- Estatutuetako bosgarren artikuluan jazotako baldintzak betetzen ez dituztenak baina Euzko Etxearen alde lan egin nahi dutenak ere bazkide lankide izan daitezke.\n9.- artikulua.- Santiagotik at bizi diren eta hiriburuan pasaeran dauden euskaldunak edo euren ondorengoak, nahiz eta bazkide aktiboak edo bazkide lankideak ez izan, batzarretara eta Elkarteko lokaletara bertaratzeko eskubidea izango dute, betiere bazkide batekin baldin badatoz.\n11.- artikua.- Euzko Etxearen bazkidea izan nahi duen hautagaia bi bazkide aktibok aurkeztu behar dute. Bi bazkide aktiboek beregain hartuko dute eskatzailearen adierazpenen benetakotasuna, ohorea eta onartua izateko baldintza guztiak betetzen dituela bermatzeko erantzukizuna.\nBazkideen urteko kuota: 130.000 $\nEuskal pilota: Bazkideen urteko kuota eta urtero beste 70.000 $.\nCuotas de socio: $ 130.000 anual\nPelota Vasca : cuota de socio, más $ 70.000 anual


Mutua Fraternidad-Muprespa Mugikorra - Berriak - LANEKO ARRISKUAK SAIHESTEKO ENPRESENTZAKO AHOLKULARITZA: 2009KO TREBAKUNTZA ESKAINTZA\nLANEKO ARRISKUAK SAIHESTEKO ENPRESENTZAKO AHOLKULARITZA: 2009KO TREBAKUNTZA ESKAINTZA\n22/01/2009, Fraternidad-Muprespa, Lan Istripuen eta Laneko Gaixotasnen S.\n2006ko azaroaren 28ko TAS/3623/2006 Agindua , Gizarte Segurantza gaietan prebentzio jarduerak eta Lan Arriskuen Prebentzioarako Fundazioaren finantzazioa erregulatzen dituenaren arabera, mutuek laneko arriskuak eta gaixotasunak saihesteko jarduerak egin ahalko dituzte, enpresa bazkideen eta horien langileen mesederako, baita gertakari horiek estalita dituzten norbere konturako langileenerako ere.\nLaneko arriskuen prebentzioari dagokionez mutualitateei baimendutako ekintza horien markoak (Gizarte Segurantzako Estatu Idazkaritzak uztailaren 31ko Ebazpenean garatu zuen; bertan 2008an Gizarte Segurantzako laneko istripuen eta gaixotasunen mutualitateak gauzatu beharreko prebentzio jarduerak zehazten dira) enpresek lan istripuen eta gaixotasunen prebentzioaren inguruan duten sentsibilizazioa, hezkuntza eta zabalkuntza sustatzen ditu, besteak beste.\n2009rako trebakuntza eskaintzak Laneko Arriskuak Saihesteko gaietan, Fraternidad Muprespak ,Gizarte Segurantzaren laguntzaile gisa, laneko arriskuak eta gaixotasun profesionalak saihesteko antolatzen dituen aholkularitza aktibitateak jasotzen ditu. 2009ko programazio hori ondoko hauei dago zuzenduta, batez ere: enpresa txikiei; ezbehar kopuru handia duten sektore eta enpresei; bertako langileei; eta lanbideko gertakizunak estalita dituzten eta beren kontura lan egiten duten langile kideei. Guztiaren helburua prebentzio kultura sustatzea da. Hala, lanean jokabide seguruak bermatuko dira, laneko tresneriak modu egokian erabiliko dira eta banakako eta taldekako babesa garatuko da. Era berean, prebentzio ekintzetan interesa eta lankidetza sustatu nahi da enpresen barruan, bai langileen aldetik, bai agintarien aldetik. Modu honetan, lan arriskuak prebenitzea beharrezko urratsa da ongi egindako lana lortzeko.\nEnpresak trebakuntza eskaintzan ageri diren ekintzak aurrera eramateak ez du enpresariak Laneko Arriskuak Saihesteko Legeari jarraiki langileei eman behar dien prestakuntza ordezkatzen (19.1 art.).\nEskainitako jarduera mota: SENTSIBILIZAZIORAKO JARDUNALDI MONOGRAFIKOAK:\nAltuerako erorketen prebentzioa.\nLanbide-jardun egokia produktu kimikoak erabiltzerakoan.\nLanbide-jardun egokia lan elektrikoetan.\nSegurtasuna eta osasuna lanpostuan.\nGehiegizko ahaleginari aurre egiteko prebentzio-heziketa\nAlderdi psikosozialak eta estresa.\nLarrialdi egoerei aurre egiteko prebentzio-heziketa.\nPrebentzioa eta laneko auto-istripuak.\nPraktika onak tresnak erabiltzerakoan.\nAzpikontratazio Legea eraikuntza sektorean\nPraktika onak garbiketa sektorean\nPREBENTZIOAREN KUDEAKETARAKO SISTEMEI BURUZKO JARDUNALDIAK JARDUNBIDE EGOKIAK ZABALTZEKO JARDUNALDI SEKTORIALAK:\n2008ko uztailaren 31ko Ebazpenaren Eranskineko sektoreak\nENPRESAN PREBENTZIOA SARTZEKO ETA HOBETZEKO JARDUNALDIAK: Koordinazio bitartekoak\n2009KO HEZKUNTZA ESKAINTZAKO EKINTZEN EGUTEGIA


Pirata : Ongi marraztu? Behin hasi eta gero jarraitu - 3 - José A. Lopetegi - Littérature\nPirata : Ongi marraztu? Behin hasi eta gero jarraitu - 3\n“Kaixo, Pirata naiz” eta “Ze tuntuna zaren Pirata” irakurri dutenek Lopetegiren zein bere pertsonaiaren, Pirataren, estiloa ezagutuko dute. Bere humorera bereziki zaletuak ez direnak berriz, benetan -eta era positibo batetan- harrituta geratuko dira lan honekin. Komikiak nola marraztu azaltzen duen gida bat da. Autoreak metodoa hogeita hamaika ataletan zehar modu dibertigarrian eta pedagokikoki era egokian garatzen ditu.\nEAN13 : 9788415460060\nBidali gaitu Zurekin\nnauZue eta Zera\nlapitZa Baino geHiago!\nnago Zuei ere aSko\nmarraZkiak egitea. egia\neSan duZu… lapitZa!\nnaiZ eta Hau amaia.\nBa, giZon Hau\nleotardo. ni pirata\nLapitza(latina: lapis), zurez bilduta dagoen grafitozko barraren izen orokorra. Mota askotakoak ditugu: eskuzkoak, digitalak, kolore takoak, ezpainetakoak… ez dira finkoak, eta beraiengandik beste batzuk sortu dira: lumak, errotulagailuak, boligrafoak eta abar. Ez dute argindarrik behar, ez pilarik, ez bateriarik, ez ezer. Beren diseinu ergonomikoa delaeta oso praktiko eta eraginkorrak dira. Beren soiltasun eta erosotasunagatik, lapitzak ditugu, dudarik gabe, edozein jarduera profesionaletarako nahiz gure aisialdirako neurrineurriko tresnak.\nPERTSONA ESKUINENTZAKO LAPITZA\nPERTSONA EZKERRENTZAKO LAPITZA\ngaur gauerako planik Ba al duZu, monona?\nPertsona eskuinek nahiz ezkerrek erabil dezakete; horixe du alde on bat, eta ugari ditu. Bere puntapuntako sistema eragileak bidea ematen du edozein egoeratara egokitzeko. Hatz lodiaz eta erakusleaz heltzen da eta hatz luzearen gainean paratu. Azkenik, azalera lau baten gainean (papera, oihala, zura…) kokatuz gero, prest egongo gara marrazten hasteko!\nLAPITZ… GOGORRA ALA BIGUNA?\nLapitzaren gogortasuna minaren sendotasunaren araberakoa izaten da. Zenbat eta gogorragoa izan mina (H lapitzak, gogorrena), orduan eta trazu argiagoa eta finagoa egingo du; zenbat eta bigunagoa izan mina (B lapitzak, bigunena), orduan eta trazu beltzagoa eta lodiagoa egingo du.\nZinemara Joango naiZ, aguretXo...\nHau da lotSa!\nlapitZ Hau eZ daBil.\nSegurta-gailua kendu al dioZu?\neZ dut ZorroZkailuarekin Berriro eZer naHi! Hau\nJira eta Buelta daukat Burua, ene!\nEz da oso ondo zaindu behar, ondo ibiltzeko. Komeni da, hori bai, noizean behin zorroztea. Horretarako, bere betiko lagunaren baitan txertatu beharra dago; zorrozkailuaz ari gara noski. Jirabiraka eragin behar zaio lapitzari, nahi besteko punta lortu arte. Gogoan izan artelanik ederrenak, eraikinik sofis tikatuenak, gizateriari aurrerabidea ekarri dioten ideiarik nabarmenenak lapitz baten puntatik sortu direla, trebetasun handiz erabilitako lapitz baten puntatik alegia.\npentSatu BeHar dugu\nlapitZa gure treSna naturalaren,\nHau da, eSkuaren luZapen Bat dela,\neta gure proZeSagailuak (Burmuinak)\nmaiSutaSuneZ eraBiltZen duela.\nBiHoakio Hemendik gure omenaldirik BiHoZkorrena apala\neta aldi Berean magikoa\ndugun treSna Honi.\nHamaika gauZa daki-\nZki Honek! eta Zeinen ondo HitZ egiten duen!\nHau da HitZ Jarioa!\nHau da erretorika!\nHau da tipo aStuna!\nnegargura eragiten didaZu!\nZergatik Zara Hain gogorra nirekin, HumpreY?\nkaiXo lagunok. atal\nHonetan, lan egiteko\ntokiaZ HitZ egingo\nlan egiteko tokia\nartiSta Batek kaSik\nedonon egin deZakeela\nlan, Baina komeni da\ninguru eroSo Bat\nMahaia ez da zertan marrazketa profesionaletarako izan. Nahikoa da pitin bat zabala bada, eroso marraztu ahal izateko. Baina hori bai, mahaia leiho ondoan egon behar da eta argia zure ezkerraldetik sartu behar da (eskuinaldetik, ezkerra bazara). Lanpara ere ezkerraldean egon behar da.\na Zer marraZki itSuSia!\neSan naHi du oSo\nondo ari naiZela.\nZure erretratua da, motel!\nHorrela, marraZketa-maHai Bat\nedukita, edonork egin ditZake\nSekulako maiSulanak, Baldar\nHutSa iZanda ere.\nguZtiZ adoS Baldar HutSa Zarelako kontu\nHorrekin. eta orain Saiatu\nZerBait tXukuna marraZten.\nZu Zara Zu aZkar uStekoa!\nEskuinaldetik badator, ordea, zure eskuaren itzala beste aldera joango da eta papera ondo ikusteko moduan utziko.\nal duZu uSte\naiZu, Seme... eZ\nikuSmena aZtertZera Joan\nxamarra da oraindik\nbaina jarrera behartu\nAulkia polita da,\nJoan aulki baten bila\neSertZeko Jarrera onenaren Bila\nJoko diBertigarria iZan\nBaldintZarik onenetan marraZtu\neSkatZen du. Hori dela eta, aHalik eta\nBeHarko litZateke, Baina Hori Bai,\nNola biziko lirateke okulistak marrazkilaririk gabe?\nZUK ZEUK IKUSI!\nArgia eskuinaldetik badator, zure eskuaren itzalak marrazkia estaliko du.\nEta argirik ez badago, ez da ezer gertatzen… Piztu argia, buru-galdu horrek!\npaperari BuruZ HitZ\nBi paper mota\nHorrekin: ZakarrontZira Bota, ea\nZer egin BeHar duZun HiZtegi\nHau kaka putZa\nBirZiklaturik marraZteko paper\negiteko eraBiltZen dena.\nantZeZpen Batean nik Zera\negin nuen BeHin... kar, kar, kar!\npaper negargarria, egia eSateko.\nHor dago, euroak\negiten den, BeSte Hondakin\nnaHiZ eta papera Zur-ore XeHatuZ\nBatZuekin naHaSita BirZikla\nHonek eZ dio marraZteko Balio duenik.\nPapera (latina: papyrus): orri lehor eta mehea, denetariko landare-gai xehatuez egina, idazteko, inprimatzeko, biltzeko eta abarretarako balio duena.\nerantZun ona, amaia...


Euskadiko Izendegi Geografikoa aurkeztu dabe gaur - bizkaie.biz\nBizkaie! 2019-06-12 12:15 Kulturea\nToponimiaz eta kartografiaz informazino baliotsua batzen dauen tresna barritzailea da.\nEuskadi.eus atariaren barruan sortutako tresna barri honek 81.248 fitxa jasoten ditu toponimo ofizial eta lehenetsitakoen inguruan, eta horreetan informazino ugari batu da horreen bilakaera eta erabilerearen inguruan. GeoEuskadiri esker, toponimoak maila geografikoan agertzen dira eta beste garai batzuetako mapetan konsultetako aukerea be eskaintzen da. Informazino guztia hemen.\nBingen Zupiria sailburuagaz batera, Estibaliz Alkorta Euskerea Sustatzeko zuzendariak be parte hartu dau aurkezpenean. Nabarmendu dabenez, Izendegia Hizkuntza Politikarako Sailburuordetzeak (HPS) 1986tik aurrera osotutako datu-basearen gainean eregi da, hainbat urtetako lanaren ondoren. Azaldu dabenaren arabera, Euskadiko Izendegi Geografikoan jasotako toponimo ofizial eta lehenetsiak izango dira nazinoartean erabiliko diranak.\nOrain urte batzuk, Institutu Geografiko Nazionalak (IGN), Estaduan Kartografia eta Toponimia alorretan eskumena dauen erakundeak (nazinoartean be ordezkari ofiziala da), autonomia-erkidegoi aukerea emon euskun gure izendegi geografikoak egiteko, geroago Nomenclátor Geográfico Nacional-ean sartzeko. Bide garrantzitsua da hori, Izendegi Geografikoan jasoten dan toponimia ofizial eta lehenetsia izango dalako nazinoartean agertuko dana. Holan, Eusko Jaurlaritzeak 2010ean ekin eutson bere toponimiako datu-baseko datuak atontzearii, Europako Batasunak finkatutako ereduari jarraituz. Izendegi-ereduak nahitaezko informazinoa eskatzen eban (toponimo ofizialak, lehenetsiak, alonimoak, historikoak, aldaerak...), eta, era berean, toponimoei geometria jartea eskatzen zan. Hori dala eta, 2015etik Ingurumen eta Lurralde Antolamendua Sailagaz alkarlanean gabiz, eta lan guztiaren emoitzea gaurtik aurrera herritar guztien eskura dago, azaldu dau Zupiriak.\nIzendegi geografikoa informazino-erregistro dinamikoa da, kartografia ofizialean erabili behar diran izendapen ofizialak, maila geografikoan erreferentziauta, jasoten dituana. Toponimo baten inguruko bilaketea egiten danean, Izendegi Geografikoak era askotako informazinoa eskaintzen dau bere 81.248 fitxetan jasota:\n- Izen-muetak: Izen ofizialak (administrazinoak ofizialdutakoak), lehenetsiak (zenbait aldaeren artean lehenetsitakoak; kasu gehienetan Euskaltzaindiak proponidutakoak), aldaerak (ahozko alderak, dokumentautakoak, kartografikoak...) edo alonimoak (leku bat izentetako desbardinak). Desagertutako toponimo batzuk be badagoz. Danetara, 1.500.000 toponimo inguru jasota dagoz datu basean (fitxak toponimo ofizial eta lehenetsitakoen inguruan egin dira baina horreekaz lotutakoak be jaso dira).\n- Dokumentazino historikoa: Toponimoei lotutako ikerketen gaineko informazio iturriak jaso dira fitxetan.\n- Geolokalizazinoa: Toponimoak maila geografikoan agertzen dira, GeoEuskadigazko lankidetzeari esker. Toponimo ezbardinak garai ezbardinetako mapetan ikusi daitekez, bai eta ezaugarri ezbardinetako kartografietan be.\nKontsultak egiteko aukerea\nIzendegi geografikoak ‘oharrak eta iradokizunak’ egiteko atal bat dauka, eta horren bitartez, herritarrek toponimiaren inguruko zalantzak, oharrak, eskariak eta iradokizunak helarazoteko aukerea izango dabe: Toponimiarena gai konplexua da eta batzuetan zalantzak sortzen ditu herritarren artean. Tresna honen bitartez hainbat urtetan jasotako informazinoa herritarren esku jarri nahi izan dogu, euren dudak eta interesak asetzeko. Horrezaz gan, ‘Oharrak eta iradokizunak’ deitutako atala jaso dau Izendegi Geografikoak, herritarrei oharrak, eskariak, iradokizunak eta zalantzak administrazinoari helarazoteko aukerea emonez, aitatu dau Zupiriak.\nBestalde, Izendegi Geografikoa etenbarik osotzen eta aberasten joango dan tresna bat dala nabarmendu dau Estibaliz Alkortak: Azken urteotan udaletatik etorritako datu asko eta asko Izendegian kargau behar ditugu, eta lan hori apurka-apurka joango gara egiten. Momentu honetan egindako konsulten deskargak egin daitekez, eta aplikazinoa hobetzen eta funtzionalidade barriak gehitzen jarraituko dogu. Izendegia zuzendu, osotu eta eguneratuko da udalakaz batera.\nAzkenik, Alkortak nabarmendu dauenez, aurrerantzean Hizkuntza Politikarako Sailburuordetzeak landu eta Euskerearen Aholku Batzordearen Toponimia Batzorde-atal Bereziak onartutako Euskal Autonomia Erkidegoko Toponimia-lanerako metodologia eskainiko jake udal eta foru-aldundi guztiei, hain zuzen, guztion artean, bakotxak dauen eskumenen barruan, EAEko Izendegi Geografikoa eguneratzeko.


Argitaratua: 2015-05-07 11:04\nEuskal Eskola Publikoaren Jaiaren barruan, Txikimusika izeneko egitasmoa antolatu dute maiatzerako Sinuosek, Elgoibarko Udal Musika Bandak eta Inazio Bereziartua Musika eta dantza eskolak. Hortaz, maiatzeko domeketan etxeko txikienentzako musika ekitaldiak izango dira.\nArgitaratua: 2015-05-06 17:16\nGaixotasun neurologikoa dutenen bizimodua azaleratu nahi duen Itsasoari begira dokumentala Elgoibarren estreinatuko dute eguenen honetan (maiatzak 7). Herriko Antzokian izango da estreinaldia, 20:30etik aurrera. Lehen emanaldirako sarrerak agortu direla-eta, bigarren emanaldirakoak saltzen ari dira orain. Sarrera doan izango da. Dokumentalaren zuzendari Lorea Perez de Albenizek eta Maier Gurrutxagak dokumentalaren nondik norakoak aurreratu dituzte gaur eskaini duten prentsaurrekoan. (bideoa dauka)\nArgitaratua: 2015-05-05 10:19\nElgoibarko familietan euskaltasuna sustatzeko sortu zuen Elgoibarko Izarra Euskaltzaleon Topaguneak Kiribil barraskiloa edo karakola. Hamaika urte beteko ditu aurten, eta, opari moduan, barraskiloari abestia egin diote Kiribilen hainbat lagunek. Abestiaren dantza-koreografia prestatu dute barixakurako (audioa dauka)\nArgitaratua: 2015-05-04 19:23\nMaiatzaren 30ean hasiko da XVIII. Bailarako Futbol 7 txapelketa, eta maiatzaren 22ra arte egin daiteke izen-ematea, Olaizaga edo Ipurua kirodegietan.\nEAJk kafe baten bueltan eman du udala kudeatzeko dituen asmoen berri


Eusko Jaurlaritzak gozoki batzuk kentzen baditu, Euskal Autonomia Erkidegoko gainerako lurraldeetara ere iritsiko da. | Consumer\nEusko Jaurlaritzak gozoki batzuk kentzen baditu, Euskal Autonomia Erkidegoko gainerako lurraldeetara ere iritsiko da.\nGozokiak hainbat modutan saltzen dira, eta erredurak eta narritadurak eragin ditzakete.\nEgilea: mediatrader 2003-ko apirilak 18\nJoan den asteazkenean, Osakidetzak gomendatu zuen King Regal markako gozokiak ez erosteko. Izan ere, badirudi gozoki horiek kontrako ondorio arinak eragin ditzaketela, hala nola ezpainetako eta mihiko erredura eta dastamennarritadura. Handik gutxira, ohartarazpen horren berri emanez, Kontsumoko agintariek gozoki horiek merkatutik kendu zituzten Espainia osoan. Hala ere, Euskal Autonomia Erkidegoko Osasun Saileko Osasun Publikoko Zuzendaritzak, Elikagaien Segurtasun Agentziak alerta-sarea funtzionarazi baitzuen, esan zuen ez dagoela osasun-laguntza eskatu duen inolako eraginik osasunean.\nZuhurtasun-neurri gisa, agintari autonomiko guztiek gozoki horiek ez kontsumitzeko gonbita egiten diete kontsumitzaileei. Gozoki horiek aurkezteko hainbat modu dituzte, hala nola aerosola, ‘roll on’ edo sudurreko inhalagailua. Gozoki horien gehiegizko azidotasunak eragiten ditu arestian aipatutako afektuak.\nBestalde, fabrikatzen dituen enpresa valentziarrak produktu horren bi milioi unitate banatu inguru merkatutik kentzen hasi da urritik, eta horietatik 1,35 milioi merkatu nazionalera bideratu dira. Era berean, karameluaren osaera aldatzeko konpromisoa hartu du, azidotasun-maila murriztuz.\nerredurak erretiratze gozoki\nKontsumitzaileen elkarteek "XXL" hanburgesak kentzeko kanpaina babesten dute


'Los 40 Summer Live' jaialdia egingo dute Zarautzen, bigarrenez - Urola Kostako Hitza : Urola Kostako Hitza\nAurten ere Los 40 Summer Live jaialdi itzulia antolatu du los 40 Principales enpresak. Hala, uztailaren 15ean hasita, Espainiako estatuko hamalau herritan egingo dituzte geldialdiak; tartean, Zarautzen. Duela bi urte ere bertan egin zuten udako itzuliko jaialdietako bat, eta iaz, Orio hautatu zuten helmuga modura. Aurten, aldiz, Zarautzera bertaratuko dira berriz.\nUztailaren 30ean izango da Zarauzko hitzordua, eta 20:30ean hasiko dira kontzertuak, itsas pasealekuan. Los 40 Summer Livek EAEn egingo duen geraldi bakarra izango da. Besteak beste, Lola Indigo, Alfred Garcia, Don Patricio y Sinsinati edota Beret igoko dira itsas pasealekuko oholtza gainera.\nCiudad Realen hasiko dute itzulia, eta gero, Badajozetik, San Fernandotik (Cadiz), La Mangatik, Valentziatik, Mallorcatik, Castelldefelsetik, Torrelavegatik edota A Coruñatik igaroko dira, besteak beste.


Itsas-ondarea ezagutzeko azken hitzaldi ibiltaria izango da igandean Aian - Karkara.eus\nItsas-ondarea ezagutzeko azken hitzaldi ibiltaria izango da igandean Aian\nKarkara 2017-11-30 16:03 gizartea Aia\nEskualdeko udalak eta Urola Kostako Udal Elkartea hainbat proiektu lantzen ari dira itsas-ondarea berreskuratu eta ezagutzera emateko. Azaroaren 5ean Orion hasi ziren itsas-ondarea ezagutzeko hitzaldi ibiltariak, eta igande honetan izango da azkenekoa, Aian.\nEskualdeko udalak eta Udal Elkartea hainbat proiektu lantzen ari da itsas-ondarea berreskuratu eta ezagutzera emateko. Hor kokatzen dira azaroan Aia, Getaria, Orio, Zarautz eta Zumaian egin diren hitzaldi ibiltariak. Azaroaren 5ean hasi ziren Orion, eta igande honetan amaituko dira, Aiako hitzaldiarekin. Goiz erdiko hitzaldia izango da Aiakoa, eta Borja Aginagaldek gidatuko du. Parte hartzeko ez da ordaindu behar, baina aurrez izena eman behar da Aiako udaletxean.\nAIA, ABENDUAK 3, IGANDEA\nHitzaldia: Elkanoren dokumentuak Laurgaingo Jauregian.\nHizlaria: Borja Aginagalde Olaizola\nIbilbidea: Laurgaingo jauregi aurrean hasi eta bukatuko da. Laurgaingo bailarako elementuak (jauregia, San Migel parrokia, serorategia...) ikusiko ditugu ibilaldi honetan zehar eta Laurgaingo jauregiko sendien berriak, itsas jarduerak eta Elkanorekin dituzten loturak ezagutuko ditugu.\n1 Arrantzaleen Kofradiaren 'trainerua' Euskaraldirako\n2 Jose Luis Amilibia oriotarrak K1 Euskadi Txapelketan parte hartu du\n3 Orioko eta Aiako herritar ugarik parte hartu dute Behobia-Donostia lasterketan\n4 Orioko Udalak asteazkenean aurkeztuko die Zaharren Babeslekuko jubilatuei herriko pobreziari buruz egingo duen azterketa\n5 Aritz Lertxundi: "Lehen mailan gogor lehiatu behar da partida irabazteko"\n6 Igandean Orion hasiko da arraun denboraldia\nAia / Gizartea\nAltzolako jaiak ospatuko dituzte igandean\nJendetza bildu da Urdanetako herri-kirol saioan\nUrdanetako sanmartinen bigarren asteburuaz gozatzeko aukera izango da gaurtik aurrera\nMirari Azpiroz Otegi aiarra Ugandan da\nMirari Azpiroz aiarra materiala biltzen ari da Ugandara eramateko\nAurizenea pasealekua berritu eta egokitu du Aiako Udalak\nUrriaren 12tik 14ra Jolascamp ekimena egingo dute Zingira Kanpinean\nHiru pertsona artatu zituzten atzo sute batean kea arnasteagatik Aian\nAiako igerilekuek iaz baino jende gehiago hartu dute


"Arabako Kros Txapelketa antolatuko dugu Amurrion" - Aiaraldea.eus\n"Arabako Kros Txapelketa antolatuko dugu Amurrion"\nAitor Aspuru Saez 2012-12-27 10:31 Kirola Amurrio\nPABLO MAS (Amurrio, 1985) kirolzale sutsua da eta Oinkariak atletismo taldean lan aipagarria egiten du. Pasa den igandean herri lasterketa antolatu zuen elkarteak eta berehala beste hitzordu bat egingo dute.\nIgandean egin zenuten lehen aldiz Amurrioko Herri Lasterketa baina arrakasta handia lortu zenuten, ezta?\nPABLO MAS (Amurrio, 1985) kirolzale sutsua da eta Oinkariak atletismo taldean lan aipagarria egiten du. Pasa den igandean herri lasterketa antolatu zuen elkarteak eta laster beste hitzordu bat egingo dute.\nBai, ezuste handia izan da. Lasterketa honen lehenengo edizioa izan da eta hala eta guztiz ere jende pilo hurbildu da Amurriora. 200 pertsona espero genituen eta 400 parte hartu zuten. Lasterketa ugari antolatzen dira Euskal Herri mailan eta zaila da horrelako batean jende asko elkartzea.\nEgun paregabea izan genuen eta agian lagundu zuen egun horretan, egutegi aldetik, lasterketa gutxi antolatzen direla. Eskualdeko jende asko animatu zen parte hartzen; Amurriokoa, Laudiokoa, Aiarakoa... baina Bilbo inguruko jendea ere hurreratu zen; Barakaldotik, Santurtzitik, Portugaletetik lasterkari ugari etorri ziren. Getxotik, Gasteiztik edo Villasanatik ere jendea hurbildu zen. Horrelako lasterketetan parte hartzen duten pertsonek ez dute arazorik herri batetik bestera mugitzeko, baina hala eta guztiz ere jende asko egon zen.\nLasterketa honek Tubos Reunidos enpresaren babesa du eta Amurrioko Oinkariak atletismo taldeak antolatu du udalaren babesarekin. Lasterketa herrikoia prestatu dugu normalean korrika egiten duten kirolarientzat eta noizbait lasterketak egin dituztenentzat.\nZeintzuk dira lasterketa honen ezaugarriak?\nLasterketa motza zen, 7 kilometro -normalean 10 kilometro baino gehiago dute- eta herrikoia. Ibilbide motza egin genuen jende gehiago hurbiltzeko. Luzeegiak izan daitezke hasi berriak direnentzako.\nGainera berehala San Silbestre lasterketa izango da eta horrelako froga bat baliogarria izan daiteke San Silbestre prestatzeko.\nAmurriotik hiru bira eman behar ziren ibilbidea osatzeko. Amurrioko kale nagusietatik igaro zen eta jendearen artean harrera ona izan zuen. Lasterketa polita izan zen.\nGizonezko mailan Gotzon Solaegik irabazi zuen eta emakumezkoan Eider Aresek.\nIzan duzuen arrakasta aintzat hartuta, lasterketa gehiago antolatu dituzue?\nBai, epe motzean gainera. Hurrengo hilabetean, urtarrilaren 20an Amurrion antolatuko dugu Arabako Kros Txapelketa, federatuentzat. Guretzat erronka handia da, lehen aldiz Arabako Krosaren prestaketa guk egin beharko dugu eta.\nIbilbide berria egingo dugu. Orain arte Reforra erabili da eta guk prestatu duguna parkean izango da. Hurbilagoa da ibilbidea Amurrioko biztanleentzat eta Reforra apur bat urrun dago. Ikusle gehiago egotea nahi dugu. Gainera San Anton eguna da.\nGabonetako erakustaldia egin zuen atzo Aresketa taldeak\nAiaraldeko Kirol Urtekariaren aurkezpen ekitaldia, iruditan\nUdalak erositako aulki egokitua estreinatuko dute Babioko igoeran\nMikel Landa: "Bahrain McLaren taldearekin Tour-a da helburua, ondorioz ez dut Giroan parte hartuko"\n“Futbolarekin euskara lantzea da helburua, hizkuntza eskoletatik ateratzea”\nAmurrioko Elur Taldea Cauteretsera joango da abenduko zubian\nBabioko igoeraren aurtengo helburua: 600 lagunek baino gehiagok parte hartzea\nBi asteburuz luzatuko dira mendi jardunaldiak\nBi padel pista eta 350 metro koadroko areto bat eraikiko dituzte Bañueta kiroldegian, esleipena eginda


Zein tamainako eraztuna janzten duzu? 1/2 kilateko diamante eraztun bat handiegia irudituko al zaizu hatzari? Beno, 3D inprimagailua inguruan baduzu, Brilliance-k aukera ematen dizu inprimatu konpromiso eraztun prototipo bat neurri anitzetan oraintxe bertan eta probatu etxean zeure burua ikusteko. Ez duzu zure etxea utzi eta presio handiko salmenta bilerarik egin behar bertako bitxigile batekin. Orain, prezio onenak eta produktu onenak erosteko aukera izango duzu linean eta ziurtatu zure emaztegaiari egokituko zaiola eta itxura ederra izango duela!\nLineako merkataritza guneetarako, aukerak amaigabeak dira pertsonalizazioan eta prototipoetan. Ez dago ezer azkarrago lineako talde baten arteko lankidetza edo minutu gutxitan zure autoaren pieza pertsonalizatua inprimatzea baino azkarrago. Markek bezeroak sakonago erakar ditzakete etxean inprimatzeko produktu pertsonalizatuak eskainiz.


Murueta :: Eudel\nHasiera » Tokiko Direktorioa» Udalerriari buruzko informazioa» Bizkaia» Murueta\nIzen ofiziala: Murueta\nAzalera: 6,1 Km²\nUrdaibai itsasadarraren ertzean ageri da Murueta, Bizkaia lurralde historikoan eta Busturialdea eskualdean.\nUdalerrian ikus ditzakegun leku interesgarrien artean, Muruetako Andra Mari eliza azpimarra dezakegu, XIX. mendean egindako eraikin neoklasiko ederra. Halaber, elizaren alboko bidexkari jarraituz, paduraren bazterrean kokatutako Maiukitza antzinako errotara zein baserri ederren artean dagoen Goierria Muruetako auzora iritsiko gara.\nAuzoan bertan jarraituz, altuera esanguratsua duen eraikuntza bat ikusiko dugu, garai bateko teila-fabrika. Egun, funtzionamenduan egon ez arren, tximinia eta egitura gorde ditu. Gainera, handik, inguruko paduretako bista ikusgarriei erreparatu ahal izango diegu.\nMuruetan Urdaibaiko paduren ikuspegi ederraz gozatzeko aukera dago.\nMuruetako datu estatistikoak


Oñati eta Kanpanzarreko bideak itxita daude lur-jausien ondorioz - Debagoiena - Goiena.eus\nMonika Belastegi 2015-01-31 10:03\nOñatirako errepidea erabat itxita dago lurjausiaren ondorioz.\nEgoera apur bat hobetu eta Deba ibaia bere onera etorri bada ere, euritearen ondorioak nabariak dira gaur, zapatua, goizeko lehen orduotan bailaran. Zenbait lur-jausi izan dira eta bi errepide itxita daude horren ondorioz, Kanpanzarren eta Oñatin. Arrasate eta Aretxabaleta arteko errepide zaharrak ere itxita jarraitzen du; baita Bergaran, Ibaiondo kaleko zubipeko pasabideak eta Osintxuko irteerak.\nKanpanzarren, GI-632 errepidean zuhaitza erori da errepidera eta erabat itxita dago. Ertzaintzatik jakinarazi dutenez, bi noranzkotan dago errepidea itxita eta ezin dute ziurtatu noiz arte jarraituko duen horrela. Epeleko biribilgunetik itxi dute Kanpanzarrerako igoera.\nOñatin mendia etorri da behera\nOñatiko errepidearen kasuan, Kanpazarrera iritsi aurreko harrobi inguruan gertatu da luizia. Gipuzkoako Foru Aldundiko langileen esanetan, mendi magala etorri da behera eta errepidea erabat estali du. "Goizaldean izan da gertakaria. Bi erreiak estali ditu lurrak eta makina handiak etortzeko zain gaude, hori guztia garbitzeko".\nZuhaitzak autokarabana gainera\nArrasaten ere gertatu da lur-jausia. Udaletik aurreratu dutenez, Makatxena auzoan zuhaitzak eta lurra erori dira eta autokarabana baten eta autoendako karrotxoan eragin dituzte kalteak: "Autokarabanaren gainera zuhaitzak erori dira eta karrotxoa ia erabat estali du lurrak", esan dute. Gunea babesteko eta kontrolatzeko lanean ari dira Udal langileak\nAretxabaletako errepidea oraindik itxita\nArrasate eta Aretxabaleta arteko errepide zaharrak, bestalde, itxita jarraitzen du. Atzo iluntzean itxi zuten, Deba ibaiak gainezka egin zuelako. Gaur, zapatua, dagoeneko, erreka bere onera itzuli da baina errepidean lokatza eta zikinkeria utzi ditu. Aretxabaletako Udaltzaingotik esan dutenez, irristakor eta arriskutsu dago gunea eta garbitu arte ezingo dute zabaldu. Foru Aldundia arduratuko da garbitzeaz, baina Udaletik ezin izan dute aurreratu noiz izango den hori.\nBergaran bi puntu itxita\nBergaran ere itxita jarraitzen dute herriko bi gunek, atzotik ibaiaren ondorioz. Udaltzaingotik azaldu dutenez, Ibaiondo kaleko zubipeko pasabideak itxita jarraitzen du oraindik ere ur-putzu handia dagoelako bertan. estetik, Oxintxun, auzo barruko errepideak ere itxia jarraitzen du, Eibarrerako irteeran. Osterantzean, ibaiak bere onera egin duela azaldu dute Bergarako udaltzainek.\nElorregiko biribilgunean bertan ikus daiteke Oñatirako bidea itxita dagoela.\nAretxabaletako errepide zaharrak oraindik itxita jarraitzen du.\nAretxabaleta Arrasate Bergara Oñati\nSan Martin eta Murgia arteko bide zati bat behera etorri da\nJokin Bereziartua Lizarazu 2015 urt 31 Oñati\nOñatiko San Martin eta Murgia arteko bidea itxita dago atzo gauetik. 22:00ak inguruan lur-jausi batek errepide zati bat eraman zuen eta horr...\nMonika Belastegi 2015 urt 31 Aretxabaleta Arrasate\nAretxabaletako Udaltzaingotik jakinarazi dutenez, duela ordu erdi inguru zabaldu dute Arrasate eta Aretxabaleta arteko errepide zaharra. Aldundiko ...\nErrepidean lanean diharduten Diputazioko arduradunek jakinarazi dutenez, 16:20ak aldera ireki dute Oñatirako bidea bi noranzkoetan. Zubillag...\nMonika Belastegi 2015 urt 31 Debagoiena\nIbaien egoera eta iragarpen meteorologikoa kontuan hartuta, Segurtasun Sailak Uholde Arrisku Plana Larrialdiko fasearen 0 egoerara pasatzea e...\nMonika Belastegi 2015 urt 31 Arrasate\nArrasaten ere gertatu da lur-jausia. Udaletik aurreratu dutenez, Makatzena auzoan zuhaitzak eta lurra erori dira eta autokarabana baten eta autoend...


Eguesibarko Udala Helduak euskalduntzea - Eguesibarko Udala\nEguesibarko Udalak diru-laguntzen deialdi bat argitaratu du 2017/2018 ikasturtean euskara ikasten duten helduendako. Deialdia Ibarrean erroldaturik dauden auzokideendako egin da. 82. ALDIZKARIA – 2018ko apirilaren 30a\n2017eko irailaren 1etik 2018ko abuztuaren 31ra arte eginiko ikasketei lagunduko zaie diruz. Bestalde, eskabideak 2018ko irailaren 1etik 28a arteraino aurkeztu beharko dira.\nHelduek euskara ikasteko diru-laguntzetarako oinarriak 2018\nUrtero berariazko kanpaina bat egiten da helduek euskara ikas dezaten. Euskaltegi publikoek eta pribatuek eskaintza zabala egiten dute: ikasgelako ohiko eskolak eta autoikaskuntza modalitatea, helduen beharretara eta ordutegietara egokiturik.\nEra berean, Eguesibarko Udalak zein Nafarroako Gobernuak diru-laguntzak emanen dituzte aurten.\nMatrikulazio kanpaina 2018/2019:\nMintzakide 2004an sortu zen, euskaldun guztiei mintzatzeko aukera eman nahirik. Iruñerrian eta Tafallan ezarri da. Mintzakide programan talde txikiak sortzen dira, eta astean behin elkartzen dira euskaraz egiteko. Talde bakoitzean 5 edo 6 lagun egoten dira, eta horietariko bat edo bi euskaraz mintzatzen dira modu naturalean, eta beste 3 edo 4en asmoa da, berriz, mintzamena hobetzea.\nElaide (gizarte sarea)\nElaide sare soziala da. Kalean eta Interneten euskal hiztun asko dabiltza zaletasunak eta interesak partekatzen, jendea ezagutzen, eguneko gaiak komentatzen, planak egiten, euskara ikasten… Pertsona horientzako bilgunea da Elaide, eta euskara ikasten ari direnen bidelaguna.\nHitz egiteko eta harremanetarako tokia; planak egiteko agenda; parte-hartzaileen artean edozein gairi buruz kontsultak egiteko lekua; denbora librerako baliabideak; euskarari buruzko galderetarako gunea; euskara lantzeko atariak; blogak elkarrekin egiteko orriak; eta norberaren proiektuak proposatzeko lekua.\nHitz egin, hartu eta eman, proposatu… Nahi duzuna. Sare sozial honetan denok daukagu zer eman eta zer jaso, eta trukearen bidez eta auzolanean handitu nahi genuke, sarean eta plazan.\nPDF esteka (Ikasbil, EH Irratia, EITB, Euskal Jakintza, egutegiak, Euskalbar, gramatika, Euskaltzaindiaren arauak…)


Elkar Fundazioak Joseba Jaka bekaren beste deialdia bat jarri du martxan, sormen lanak sustatu eta laguntzeko asmoz, ondorengo oinarrien arabera:\n13. elkar Ilustrazio eta Ipuin Lehiaketako sari banaketa egin genuen larunbatean Donostiako elkar aretoan, 11:00etan. Irabazleak aretora gerturatzen ziren bezala, urduritasuna eta lotsa puntua igartzen zitzaien haur zein nerabeen aurpegian, euren familiartekoen ondoan. (Irakurri +)\nBeñat Gaztelumendi (Bertsozaleen Elkartea) eta Miren Berasategi (Lotura Films)\nelkar Fundazioak urtero banatzen ditu elkar Sariak: Ibilbideari saria urtero, eta Proiektuari saria Joseba Jaka bekarekin batera bi urtetik behin, txandaka. Aurtengoan, Ibilbideari elkar Saria Bertsozaleen Elkarteari eman zaio; eta Proiektuari saria, berriz, Lotura Films ekoiztetxeak jasoko du, Lur eta Amets filma eta telesailaren jarraipen proiektua lantzeko.\n2021eko deialdi honentzat, komikia edo nobela grafikoa izanen da generoa. (Irakurri +)\nUrtero apirila edo maiatza inguruan egiten den elkar Sariak banatzeko ekitaldia aurten ez da egingo baina sariak bai banatuko dira. Aste honetan jakinarazi du elkar Fundazioak Joseba Jaka beka Juanjo Olasagarre idazlean jasoko duela, eta Ibilbideari elkar saria, berriz, Seaskak jasoko du.\nEuskara eta euskal kulturaren inguruan egindako lana ezagutu eta goraipatzea du helburu sari honek eta elkar Fundazioak erabaki du Seaskak merezi duela saria 2020an. Saria Seaskari ematea honela azaldu du:


Zorione Etxezarraga | Astigarragako Garraio Hiria (I): 2006 - 2011 Bildu guztiz aurka - Zorione Etxezarraga\nGarraio Hiria Foru Aldundiaren azpiegitura estrategikoa izan da 2006etik. Gipuzkoako errepide-sarea kamioiez gainezka izan den garai oparoetan ezinbestekotzat jo den azpiegitura. EA eta EAJ Foru Gobernuan zeuden legealdietan erabakia.\nKokagune desberdinak aztertu ondoren astigarragako eremua egokiena zela erabaki zuen Foru Aldundiak, nekazarientzat agroaldea kokatzea aurreikusita zegoen eremuan hain zuzen ere. Agroaldearentzat eremu berria aurkitzea erabaki zen eta 2010 geroztik proiektua geldirik egon da. Esan beharra dago bortizki eragin digun krisi ekonomikoak Foru Aldundiaren diru-sarrerak txikitu dituela eta horrek ere eragin handia izan duela proiektua atzeratu eta berraztertzeko orduan.\nAstigarragako ezker abertzalea astigarragako lurretan eraiki nahi den Garraio Hiriaren aurka azaldu izan da beti. Nahiz eta garriolariek Gipuzkoar instituzioei egindako eskaera izan, nahiz eta Foru Aldundiak beharrezko eta estrategikotzat izan, 2011 arte ezker abertzaleak (lehen ANV eta orain Bildu) ez du begi onez ikusi Gipuzkoarako azpiegitura handia Astigarragan kokatzea.\nAdibide bezala Bildu udal gobernura iritsi eta hilabete gutxira prensa irakurri ahal izan genuen zein zen Bilduren jarrera Garraio Hiriaren proiektuarekiko:\n“Astigarragako udala bere udalerrian kokatu nahi den proiektuaren aurka dago. Hala esan bait zien Andoni Gartzia Alkateak (Bildu) gerturatutako bizilagunei joan den ostiralean izandako bileran. Udalak Foru Aldundiari adierazi dio lurrotan agroaldea kokatzeko aukera berrazter dezala, Garraio Hiria egitea erabaki aurretik agroaldea bertan kokatzea bait zen eremurako erabakita zegoena. “


Rafa Rueda: BILBOKO KAFE ANTZOKIA ETA INTXAURRONDO\nJonas 31/1/12 0:22\nAupa, Rafa, ikusten dut blogari hasi zarela! (neu be blogari ohia naz eta patari hauei egunero jaten emon beharra gogorra da, gero!).\nTira, gauza berririk ez, esandakoa. Ni neu oso gustora urten nintzen eguenean, aurrez diskoa entzun barik joanda ere. Gustatu zait geroko entzunaldietan eta diskorik disko zeure ahots erregistroa popera gero eta egokituago ikusten dut. Kanta ezagunetatik The Waterboysena eta Kea zaharra disfrutatu nituen gehien. Itzel.\nAndrakan ere gogoko izan nituen eta Ivanen ahotsa gehiago gustatu zitzaidan euskarazko kantetan inglesezkoetan baino. Azken diskoan haizeetan egiten duen aportazioa ere aparta da.\nEta Joan Colomo... Ba, horixe, beti Donostian jotzen duela eta Bilbora noiz etorriko nagoela, zeuk diozun modua oso interesgarria.\nElizabeth 31/1/12 7:58\nEskerrik asko, Rafa! Pozgarria da (Jungla Sonoran) strimingaren berria—eta "podcast"arena bebai. Mux.\nAnónimo 31/1/12 9:33\nOso ona egueneko kontzerua, oso ondo pasatu genuen\nAnónimo 31/1/12 21:50\nEderto egon zen eguenekoa!! Oso zuzeneko ona da zuena, han ibili ginenok komentatutakoa horixe da behintzat. Azkeneko diskoa ez dut oso gustokoa, baina, hala ere, zuzenean asko irabazten duela iruditzen zait.\nAnónimo 1/2/12 15:02\nZorionak blogarengatik eta kontzertuengatik baina eskari bat:zaindu euskara mesedez, bloga akatsez betea dago.\nRafa Rueda 1/2/12 21:21\nSaiatu naiz zerbait konpontzen. Oso arin idatzi nuen, modu kolokialean eta ia ia errepasatu gabe. Barkamena eskatzea baino ez daukat. Hurrengo baterako finago ibiltzen saiatuko naiz.


8.752 pertsona dira larunbatean Bizkaian administrazioko pertsonalaren 308 plazetako batera iristeko azterketa egingo dutenak - Área de prensa - Bizkaia.eus\n2019(e)ko ekainaren 06(a) 10:00\nEgunera arte Bizkaiko Foru Aldundiak deitu duen Lan-eskaintza Publikorik handiena da, hala eskaintzen dituen plazei nola aurkezten diren lanpostugaiei dagokienez. Probak Barakaldoko BECen bi pabilioitan egingo dira. Azterka teorikoa eta praktikoa, lehenengoz, goiz berean egingo dira eragingarritasun, eraginkortasun eta azkartasun arrazoiengatik. Plaza horiek amaitu berri den legegintzaldian Foru Erakundeak deitu dituen 600 plaza baino gehiagoren erdia dira eta deialdiaren xedea erakundearen egitura sendotzea eta enplegu publiko egonkorra, finkatua eta kalitatezkoa bermatzea da.\nBizkaiko Foru Aldundiaren 2015etik 2018ra arteko Lan-eskaintza Publikoetako administrazioko pertsonalarentzako 308 plazak estaltzeko proba teorikoa eta praktikoa larunbat honetan, ekainak 8, egingo dira eta guztira 8.752 pertsona izan dira onetsiak.\nHautagaiak asko dira eta, ondorioz, azterketak goizteko 09:00etan hasita egingo dira aldi berean Barakaldoko BECeko bi pabiloitan, 2.ean eta 6.ean.\nProbak era egokian garatzeko Bizkaiko Foru Aldundiak 470 pertsona baino gehiagoko taldea koordinatuko du; talde horretako kide guztiak foru erakundeko funtzionarioak dira, Bizkaiko suhiltzaileak barne, eta euren borondatez eman dute izena antolakuntza-lanetan laguntzeko. Zaintza-lanak egin beharko dituzte probetan eta, aldi berean, euren betebeharrak izango dira bertaratuko diren ezgaitasundun pertsonei arreta, informazioa eta laguntza eskaintzea. Operatiboak, aldi berean, ebakuazio eta larrialdietarako taldeak, talde sanitarioak eta epaimahaiari aurkeztuko zaizkion gertatzezko beharrizan guztietarako laguntza-taldeak ditu, eta baita Ertzaintzaren laguntza prozesu osoan ere.\nDeitu diren 308 plazak sartzeko txanda desberdinetan banatuta daude hala barruko sustapenaren garapena eta bultzapena bideratzeko nola ezgaitasunak dituzten pertsonen inklusioa errazteko. Banaketa honako hau da: plazen atal nagusia, 275, eskaintza askekoak dira; 15 plaza ezgaitasunak dituzten pertsonen txandakoak dira; 16 barruko sustapenekoak eta 2 ezgaitasunak dituzten pertsonen barruko sustapen txandakoak.\nEzgaitasunak dituzten pertsonentzat erreserbatuta dauden plazetarako 278 lanpostugai daude. Horientzat guztientzat hautespen-prozesua euren beharrizanei egokituta egongo da eta proba gaitu diren bi pabiloietako bateko esparru berariazkoan eta itxian egingo da. Halaber, pertsona horiek une oro pertsonal kualifikatuaren laguntza izango dute probak gainerako hautagaiek dituzten baldintza berberetan egin ditzaten. Horrela ikusmen-arazoak dituzten pertsonek ONCEko profesionalen laguntza izango dute; entzumen-arazoak dituztenek Euskal Gorrak (Pertsona Gorren Elkarteen Euskal Federazioa) elkartearen laguntza izango dute eta mugitzeko arazoak dituzten pertsonek pertsonal boluntarioaren laguntza izango dute eta era guztietako gorabeheren kasuan Aldundiaren Gizarte Ekintza Saileko Balorazio Ataleko pertsonala egongo da.\nAzterketa teorikoa eta praktikoa, lehenengoz, bata bestearen atzetik egingo dira prozesua gehiegi luzatzea saihesteko eta prozesuan hautatuak izango diren pertsonak postura arinago inkorporatzea bideratzeko.\nProba teorikoa 75 galdera, gehi erreserbako beste 10, izango dituen test bat izango da. Galdera horiek gai-zerrendako edukiei lotuta egongo dira eta txanda arrunteko lanpostugaiek 150 minutu izango dituzte erantzuteko. Proba praktikoan ariketa egin aurretik Epaimahaiak proposatuko dituen gaien arteko kasu bat edo gehiago ebatzi beharko da. Ariketa honetan ebazteko epea 90 minutukoa da. Ezgaitasunak dituzten pertsonen txandaren kasuan pertsona horiei emango zaien denbora Foru Erakundeko Balorazio Ataleko pertsonalak ezarriko duena izango da.\nKopuru eta zenbaki handiak dituen LEP\nGaur egunera arte Bizkaiko Foru Aldundiak deitu duen handiena, hala eskaintzen diren plazetan nola lanpostugaietan, administrazioko azpieskalako 300 plaza hutsak betetzeko Lan-eskaintza Publikoa da. Beraz, operatiboak aurkezten dituen zenbakiak eta kopuruak bat datoz deialdi itzel honekin.\nHorrela, adibidez, probetara aurkeztuko diren lanpostugaiek jasoko duten materialari dagokionez, honako hauek erabiliko dira: % 100 birziklatua izango den paperezko 345.000 folio (90.000 folio zuriz eta 255.000 azterketen edukiekin), 10.000 gutun-azal, 9.000 orri testen erantzunekin, 9.000 boligrafo eta 140 kilo gozoki. Hori guztia kartoizko 300 kutxatan jasota egongo da, guztira 1.150 etiketarekin ondo markatuta. Zainduta dauden tokietatik materiala eta azterketak bertara eramateko bi kamioi eta tamaina handiko bi furgoneta erabiliko dira.\nAldundiak antolatu duen operatibo honetako boluntarioek guztira 12 orduko trebakuntza jaso dute, 5 saiotan banatuta. BECen oso era argian identifikatuta egongo dira petoekin (480 arduradun).\nGuztira 10 pantaila led jarriko dira, bi 5’12 metroko luzerakoak x 2’88 metroko zabalerakoak (1 pabiloi bakoitzean) eta 65 hazbeteko zortzi (4 pabiloi bakoitzean); pantaila horiei esker azterketa egiten ari diren pertsonek aukera izango dute probak amaitzeko falta den denbora jakiteko.\nErabiliko diren 9.000 mahaiak eta beste horrenbeste aulkiak 25 sektoretan banatu dira; sektore bakoitzak 32 eserlekuko 10 lerro izango ditu. Halaber, bi atal dituen sektore berezi bat ezarri da: ezgaitasunak dituzten pertsonentzako bat, 250 plazakoa, ordutegiaren egokitzapenik gabekoak baina egokitzapen materiala/teknikoa behar dutenak (JAWS programa, EDGE nabigatzailea…) eta beste aspisektore bat ordutegiaren egokitzapena ez ezik, teknikoa ere behar dutenentzat.\nAzkenik, pertsona horiek guztiak Barakaldoko BECera iristea errazteko Metro Bilbao enpresak zerbitzua indartuko du larunbateko, ekainaren 8ko, goizean.


Biktima oraindik ez dute identifikatu\nGizon bat hil da Gereñun, A-3110 errepidean, bizikletatik erorita\nUne honetan oraindik identifikatu gabe dagoen eta zenbat urte dituen jakin ez den gizon bat hil da Gereñun, A-3110 errepidean, bizikletatik erorita. Une honetan oraindik ez dakite biktima erori denean hil den ala ondoezen bat izan duelako erori den.\nGaur eguerdiko hamabiak eta laurden inguruan, partikular batek SOS-Deiak 112 zerbitzura deitu du txirrindulari bat bere bizikletaren ondoan, lurrean, etzanda zegoela, ez zela mugitzen eta ez ziola ezelako estimuluri erantzuten esanez. Berriemaileak adierazitako lekua A-3100 errepidea zen, Gereñutik Agurainerako bidea.\nSOS-Deiak/112 zerbitzuak gertatutakoaren berri izan bezain laster, Osakidetzaren ZIU mugikor bat eta anbulantzia medikalizatu bat bidali ditu bertara, eta Ertzaintzara deitu du beharrezko dotazioak bidal ditzan.\nBertara iritsi direnean, Ertzaintzak bidea itxi du larrialdietako taldeek euren lana egin ahal izan zezaten. Osasun-langileak biktima suspertzen saiatu dira, baina haren heriotza ziurtatu baino ezin izan dute egin. Oraindik ez dute biktimaren identitatea jakin.\nUne hauetan, A-3100 errepidea irekita dago, nahiz eta tarteka itxi daitekeen zeregin jakin batzuk betetzeko.